Qalampir.uz - Шавкат Мирзиёев Сочида Владимир Путин билан учрашув ўтказди\n15:56, 11.10.2017 Жамият\nРоссия раҳбари саноат соҳасидаги ҳамкорлик ҳам келажакда ижобий натижаларга олиб келишини таъкидлади.\nАввалроқ, Ўзбекистон Республикаси Президенти Шавкат Миромонович Мирзиёев 10–11 октябрь куни бўлиб ўтадиган Мустақил Давлатлар Ҳамдўстлиги давлат раҳбарлари кенгашининг навбатдаги мажлисида иштирок этиш учун Сочи шаҳрига етиб боргани ҳақида хабар берган эдик.\nЎзбекистон раҳбари Сочи халқаро аэропортида МДҲ Ижроия қўмитаси раиси — Ижрочи котиби Сергей Лебедев, Сочи шаҳри мэри Анатолий Пахомов ва бошқа расмий шахслар томонидан кутиб олинган эди.\nТашриф доирасида бугун, 11 октябрь куни Ўзбекистон Республикаси Президенти Шавкат Мирзиёев ва Россия раҳбари Владимир Путин ўртасида учрашув ўтказилди. Бу ҳақда ТАСС агентлиги хабар бермоқда.\n“Сизни Сочида қабул қилаётганимдан мамнунман. Шуни таъкидлашни истардимки, сизнинг Россияга қилган ташрифингиз чоғида эришилган келишувларни амалга ошириш учун икки томондан ҳам ҳамкорларимиз фаол иш олиб боришмоқда. Бу эса сезиларли натижаларни кўрсатмоқда. Агар ўтган йилда товар айирбошлаш бўйича бироз пасайиш кузатилган бўлса, бу йил эса, жорий йилнинг 8 ойи ҳисобида, 20 фоиздан ортиқ кўрсаткичга кўтарилган”, деди Владимир Путин.\nВладимир Путиннинг айтишича, йил якунига кўра бу кўрсаткич янада ошиши кутилмоқда. Россия раҳбари, шунингдек, ишлаб чиқариш соҳасидаги ҳамкорлик ҳам келажакда ижобий натижаларга олиб келишини таъкидлади.\nЎзбекистон Республикаси Президенти Шавкат Мирзиёев ҳам ўз навбатида юқорида тилга олинган келишувларнинг изчил амалга оширилиб борилаётганини таъкидлаб ўтди.\n“Россияга ташрифимдан сўнг кўп масалаларда вазият ўзгарди. Хусусан, сиз айтганингиздек, товар алмашинувидаги ўсиш суръатлари ҳам бизни қувонтиради”, деди Шавкат Мирзиёев.\nЎзбекистон раҳбари Ўзбекистон–Россия ҳамкорлигининг ҳал қилинмаган йўналишлари қолмаганлигини ҳам қўшимча қилиб ўтди.\nТеглар:Ўзбекистон–Россия муносабатлари МДҲ давлат раҳбарлари кенгаши Шавкат Мирзиёев Владимир Путин Сочи\nПокистон футбол федерацияси вақтинча ФИФА аъзолигидан четлатилди\nШавкат Мирзиёев Чан Дай Куангнинг ўлими муносабати билан ҳамдардлик билдирди\n16:01, 21.09.2018 1 529\nМирзиёев спорт федерацияларининг иши сустлигини танқид қилди\n20:34, 20.09.2018 1 909\nПрезидент спорт соҳасида танқидий йиғилиш ўтказди\n20:24, 20.09.2018 2 389\nБандар Ҳожар: “Ўзбекистон ИТБнинг минтақадаги асосий шериги”\n19:57, 20.09.2018 812\n16:31, 20.09.2018 1 849


Футзал бўйича Ўзбекистон терма жамоаси июнда Қирғизистон ва Грузия билан ўйнайди\n19:14 / 10.06.2015\nФутзал бўйича Ўзбекистон терма жамоаси шу кунларда Тошкентда ўқув-йиғин машғулотларини ўтказмоқда. Жамоа кейинги йили бўлиб ўтадиган Осиё чемпионати финал босқичига тайёргарликни бошлаган.\nПойтахт йиғини бутун июнь ойи давомида бўлиб ўтади. Йиғин давомида терма жамоа 5та назорат учрашуви ўтказади. 19, 20 ва 21 июнь кунлари Хосе Мендез шогирдлари Қирғизистон трема жамоасига қарши ўйинлар ўтказади. Бир неча кун ўтиб, 26 ва 27 июнь кунлари эса Ўзбекистон футзал терма жамоаси Грузияга қарши майдонга тушади.\nБу ўйинларнинг барчаси “Ўзбекистон” спорт мажмуасида 18:00да бошланади. Фақат Қирғизистонга қарши учинчи ўйин 15:00да бошланади.\nЭслатиб ўтамиз келаси йилнинг 9 – 16 февраль кунлари Тошкент футзал бўйича Осиё чемпионатига мезбонлик қилади. Чемпионатнинг энг кучли 4 жамоаси эса Жаҳон чемпионати-2016 йўлланмасини қўлга киритади.\nҚуйида Тошкент йиғинида иштирок этаётган футзал бўйича Ўзбекистон терма жамоалар аъзолар билан танишиш мумкин.\nДарвозабонлар: Рустам Умаров (Олмалиқ), Клим Тюгаев (Олмалиқ), Акмал Хазратқулов (Дўстлик), Тўйчи Бердиев (Когон), Аъзам Матвалиев (Максам-Чирчиқ), Олег Тукмаков (Локомотив).\nЎйинчилар: Константин Свиридов (Олмалиқ), Мақсуд Файзуллаев (Олмалиқ), Жавлон Аноров (Олмалиқ), Феруз Фахриддинов (Насаф), Нодир Элибоев (Дўстлик), Дилшод Рахматов (Ардус), Алишер Иброҳимов (Дўстлик), Даврон Чориев (Ардус), Элдор Ҳошимов (Ардус), Даврон Абдураҳмонов (Ардус), Артур Юнусов (Ардус), Тоҳир Абдураззоқов (Насаф), Ойбек Полвонов (Насаф), Илҳом Ҳамроев (Когон), Сарвар Шоаҳмедов (Локомотив), Андрей Шлема (Олмалиқ), Суннат Қуралов (Олмалиқ), Сирожиддин Маҳмудов (Олмалиқ), Фарход Абдумавлонов (Ардус), Исломбек Бойтўраев (Максам-Чирчиқ).


10:06 20.12.2020 (Янгиланган 10:48 20.12.2020)\nЯнги йил тантаналари муносабати билан 20 декабрдан 2021 йил 15 январигача айрим кўчаларда автотранспорт воситаларининг ҳаракати чекланади.\nТОШКЕНТ, 20 дек — Sputnik. Кириб келаётган Янги йил тантаналари муносабати билан Тошкент шаҳри марказида байрам тадбирлар ўтказилиши режалаштирилган. Бу ҳақда шаҳар ҳокимлиги матбуот хизмати хабар қилди.\nШу муносабат билан жорий йилнинг 20 декабрь куни соат 06:00 дан 2021 йил 15 январь соат 00:00 гача қуйидаги кўчаларда автотранспорт воситаларининг ҳаракати чекланади:\n- Буюк Турон кўчасининг А.Навоий ва Матбуотчилар кўчалари оралиғидаги қисми;\n- Зарафшон кўчасининг А.Навоий ва Матбуотчилар кўчалари оралиғидаги қисми;\n- Истиқлол кўчасининг Буюк Турон кўчаси ва Амир Темур шоҳ кўчаси оралиғидаги қисми;\n- Мустақиллик шоҳ кўчасининг Зарафшон кўчаси ва Амир Темур хиёбони оралиғидаги қисми.\nШаҳар маъмурияти келтирилган ноқулайликлар учун узр сўраган.


Ўзбекистонлик ёш: "Гулнора Каримова судда ўзини ҳимоя қилсин" - BBC News O'zbek\nИжтимоий тармоқларда Гулнора Каримованинг яна халққа қайтарилишини сўраб очиқ мактуб тарқалган. Мактуб муаллифи - Тошкентдаги жаҳон тиллари университетининг 2-курс талабаси, 19 ёшли Ҳикматулла Убайдуллаев.\nУбайдуллаев ўз хатида Каримова хоним ўз меҳри ва саҳийлиги билан ёшларни қўллаб-қувватлаб келгани, спорт ва маданият соҳаларига ажратган грантлари, саломатлик йўлида ўтказган марафонлари ва хайрия тадбирларини тилга олади. У Каримовани "биз учун дўст, опа ва она эди", дея хотирлайди.\nУ, шунингдек, тақа-тақ тўхтатилган Фонд Форум фаолияти ва унинг ўрнини эгаллаш уринишлари ҳақида гапиради.\nГулнора Каримова Ўзбекистонда ўзининг энг яқин шериклари қамоқ жазосига ҳукм этилгани ортидан, бир ярим йилдирки уй ҳибсида сақланмоқда.\nМуаллифнинг ишонишича, "баъзи одамлар" Каримовани рақиб ва таҳдид деб кўриб четлатганлар, атрофидагилар эса ундан фойдаланганлар. Ҳикмат Убайдуллаев ўз мактубида аниқ исм-шариф ё ташкилотларни келтирмаган.\nБи-би-си у билан боғланиб, аввало унинг Гулнора Каримовага алоқаси ҳақида сўради.\nУбайдуллаев: Гулнора Исломовна билан менинг ҳеч қандай алоқам бўлмаган. Бирлашган Миллатлар Ташкилотининг ахборот бўлимида стажёр бўлиб ишлаганман Гулнора Каримова фаол бўлган вақтларида. Фонд Форум, Келажак овози оиласига, афсуски, ҳеч қандай алоқам бўлмаган. Бу хатни ёзиш фикри менга икки йилча аввал келган, жаҳон тиллари университетига кираётганимда бошқа абитурентлар билан ҳам гаплашгандим. Шу темада жуда кўп гаплар бўлган, кўпчилик Гулнора Каримованинг ўрни билинаётгани ҳақида гапирган. Улар ёшларга ёрдам берганлари ҳақида гапирилган.\nБи-би-си: Алоқангиз бўлмаса, унда нима учун бундай очиқ хат билан чиқяпсиз?\nЧунки мен Ўзбекистон ёшлари (қатори)га кираман ва бизнинг ҳаётимизда Гулнора Каримованинг қилган ишлари жуда катта аҳамиятга эга бўлган эди. Мен Фонд Форумга алоқам бўлмаган бўлса ҳам, уларнинг ҳар бир тадбирларида меҳмон сифатида қатнашганман.\nБи-би-си: Сиз хатни Ўзбекистон ёшлари номидан ёзганингизни айтибсиз. Лекин, бутун Ўзбекистон ёшлари номидан ёзишга сиз ҳақлимисиз? Уларнинг фикри қандай эканини биласизми?\nБутун Ўзбекистон ёшлари фикрини билмасам ҳам, кўпчилик билан гаплашганимда менга шундай фикрлар билдиришган. Гулнора Каримова актив пайтларида жудаям катта рол ўйнаганлари ҳақида. Фонд Форум жуда катта грантлар ажратарди. Кўп ёшлар билан гаплашганимизда шу ҳақида гаплашганмиз ва уларнинг фикри ҳам меники билан бир хил. Балки улар ўз фикрларини интернетда ошкора гапиришга қўрқарлар.\nБи-би-си: Нима учун қўрқишади?\nБилмадим. Ҳар хил сабаблари бор. Лекин бизда ҳеч қандай муаммо йўқ давлатимиз томонидан. Очиқ гапириш ҳуқуқига эгамиз ва рухсат бор.\nБи-би-си: Сизга маълумми Ўзбекистон прокуратураси ўтган йили Гулнора Каримовани уюшган жиноий гуруҳга алоқадорликда гумон қилиб хабар тарқатгани? Бу гумон кучда қоляпти, чунки прокуратура бошқа хабар тарқатмади. Шунингдек, қатор Оврўпо давлатлари ва АҚШда унга тааллуқли терговлар олиб бориляпти, булардан хабардормисиз?\nҲа, албатта хабардорман, лекин бу, сиз айтганингиздек, фақат гумонлар. Гулнора Каримовани ўғриликда айблашяпти деб ўйламайман ва ҳали суд ҳам бўлмаган. Буни ҳеч ким ҳали исботлаб бермади.\nБи-би-си: Демак, суд бўлмагунча у айбсиз, шундайми?\nБи-би-си: Суд бўлишини хоҳлайсизми сиз?\nҲа. Судда ўзларини ҳимоя қилишларини хоҳлайман. Чунки Гулнора Исломовнанинг ҳеч қандай айблари йўқ деб биламан.\nБи-би-си: У 1 миллиард долларга яқин пора олганликда гумон қилиняпти ва бу пуллар Ўзбекистон халқи фаровонлиги йўлида ишлатилмасдан, Швейцариядаги банк ҳисобларига ўтказилганлиги айтиляпти. Нима учун шунча терговлар ўтказилаётган бўлса-да, сиз унинг айбсиз эканига ишонасиз?\nАмерикадаги 300 миллион доллар ўтказилгани ҳақида шуни айтишим мумкин, мен бу пуллар кимники эканини билмайман. Бу пулларни музлатиб қўйишди, лекин бу туҳмат, биз бу пуллар кимники эканини билмаймиз.\nБи-би-си: Лекин, Каримованинг энг яқин шериклари - фуқаролик эри Рустам Мадумаров ва ўнг қўли саналган Гаянэ Авакянлар Ўзбекистоннинг ўзида иқтисодий жиноятларда айбдор деб топилиб, қамалдилар. Каримованинг ўзи билмаган деб ўйлайсизми энг яқин одамлари жиноятчи бўлганини?\nМен ўз хатимда ҳам шу ҳақида ёзганман. Унинг атрофидагилар уни ёмон аҳволга солиб қўйишган. Мен Гулнора Исломовнанинг номларидан иш қилинган деб ўйлайман. Гулнора Каримова бу ҳақда билмаганлар.\nБи-би-си: Гулнора Каримованинг номидан Гаяне Авакян иш қилган бўлса, Авакянга қарши Оврўпода жиноий тергов очилгандан кейин ҳам Каримова хоним у билан бирга суратга тушиб "Биз биргамиз" деб Твиттерда чоп қилганди. Каримова хоним яхши хабардор эди-ку шериклари устидан кетаётган терговлардан?\nАфсуски, бу ҳақида хабарим йўқ.\nБи-би-си: Хатингизда Гулнора Каримовани баъзи одамлар кучли рақиб ва таҳдид деб кўриб, четлатганлар деб ёзибсиз. Баъзи одамлар дея кимни назарда тутяпсиз?\nМен ишонч билан айта оламанки, бу одамлар кимлигини мен умуман билмайман. Лекин, Гулнора Каримованинг ўзи икки-уч йил аввал Твиттерда ёзиб, унинг тагини кавлашаётганлари ҳақида ва Фонд Форум ёпилишига уринишлар бўлаётганини ёзганди. Шу гапларидан келиб чиқиб бу нарсани ёздим. У инсонлар ким экани ҳақида менинг хабарим йўқ.\nБи-би-си: Лекин, хатингизда "жуда яхши биламиз уни четлатишганини" деб ёзибсиз. Жуда яхши билсангиз, у одамлар кимлигини ҳам билишингиз керак, шундай эмасми? Билмай туриб, "баъзи одамлар" деб ёзиш масъулиятсизлик эмасми? Айниқса ўзбекистонлик ёшлар номидан ёзаётган бўлсангиз.\nМен боя айтганимдек, Гулнора Каримованинг твитларидан келиб чиқиб ёзганман бу гапларни.\nБи-би-си: Лекин, Гулнора Каримова очиқча айтган бу одамлар кимлигини - ўз онаси, синглиси ва Миллий Хавфсизлик Хизмати раҳбариятини айблаган. Нима учун билмайман деяпсиз? Ё қўрқасизми уларнинг номини келтиришга?\nНомларини келтиришдан қўрқмайман. Яна бир марта қайтараман, бу ҳақида маълумотим йўқ.\nБи-би-си: Лекин, Гулнора Каримова очиқча айтган-ку уларнинг исмларини.\nБу ҳақида маълумотим йўқ, узр.\nБи-би-си: Гулнора Каримованинг ўрнини эгаллаб олишга уринаётганлар ҳақида ёзибсиз. Ким унинг ўрнини эгалламоқчи бўляпти?\nАдашмасам, бир йил олдин, ёз ойида Handmade деган бир тадбир бўлиб ўтди. Мен шу тўғрисида айтгандим. Бу ўзбек халқининг маданияти ва анъаналарига боғлиқ тадбир эди. Буни ким уюштирганини билмайман. Лекин, улар Фонд Форум қўллаган дизайнларни шундайлигича олиб, ҳеч ўзгартирмай тақдим қилишди. Бунинг ҳеч қандай натижаси бўлмади. Фонд Форумдек шов-шувга молик бўла олмади бу тадбир.\nБи-би-си: Сиз Каримова амалга оширган мингта тўй, мингта суннат тўй лойиҳаси ва саратон касалига қарши марафонлар ҳақида ёзибсиз. Баъзи маҳаллий тадбиркорлар улар бу тадбирларга пул ажратишга мажбурланганлари ҳақида шикоят қилганлар. Гулнора Каримова ўз чўнтагидан пул чиқармагани борасида танқидлар янграганини биласизми?\nМенимча, бу фақат гумонлар бўлса керак. Чунки, мен ўйлашимча, Гулнора Исломовна ўзларининг ёнларидан ва келиб тушган хайрия пулларидан ёрдам берганлар. Касал аёлларга ва бошқа грантлар шу пуллардан ажратилган деб ўйлайман. Хатимда "Кимдан энди ёрдам кутишимиз мумкин?" деган жойи бор. Ижтимоий тармоқларда шунга кўп фикр билдирилди. "Давлат сизга ёрдам бермаяптими?" деган саволлар ҳам бўлди. Албатта бизнинг давлатимиз жуда катта ёрдам кўрсатяпти. Лекин, Гулнора Каримованинг жойлари жуда бошқача эди, улар билан ёшларнинг мулоқоти жуда осонлик билан кечарди. Расмийларга чиқиш учун расмий хатлар ёзиш керак, лекин Гулнора Каримова билан твиттерда, фейсбукда ё Фонд Форумнинг офисига бориб гаплашсак ҳам бўларди. Ҳар бир инновацион идеямизга ёрдам берардилар.\nБи-би-си: Сиз Гулнора Каримовани "замонавий Ўзбекистоннинг юзи" деб тасвирлабсиз. Сизга фарқи йўқми шунча жиноий терговлар марказида турган аёл замонавий Ўзбекистоннинг юзи бўлса?\nБунга Умар Ҳайёмнинг сўзлари билан жавоб бера оламан, яъни, фақат бирон иш қилган одамни муҳокама қиладилар. Фақат яхши одамлар ҳақида орқасидан гапиришади. Ҳар доим ҳам ҳаммани мамнун қилиб бўлмайди, норозилар ҳамма вақт топилади.\nБи-би-си: Лекин, халқаро матбуотда кенг равишда айтилганидек, 1 миллиард долларни ўғирлаш анча одамни норози қилса керак, агар исботланса?\nҲозирча бу исботланмаган ва мен Гулнора Каримова бу пулларни ўғирлаган деб ўйлаймайман.\nБи-би-си: Бу хатни ёзишдан мақсадингиз нима?\nБу фикримдан мақсадим, ўз фикримни ва дўстларим фикрини билдирмоқчи эдим, холос.\nБи-би-си: Сизга маълум бўлса керак, Ўзбекистонда деярли ҳеч қандай қарор, айниқса президент оиласига тааллуқли қарор Президент Ислом Каримовнинг хабарисиз қабул қилинмайди. Гулнора Каримовани ҳам уй ҳибсига олиш қарори ортидан президент турганига ишонасизми?\nЙўқ. Алоқалари йўқ деб ўйлайман.\nБи-би-си: Ким турган бўлиши мумкин унда?\nБи-би-си: Демак, президентнинг алоқаси бўлмаса, унда Президент Каримов ўз оиласи ва мамлакатдаги ишлар устидан назоратни йўқотган демоқчимисиз? Президентнинг қизини биров уй ҳибсига ўтқазиб қўйган деяпсизми?\nМен бу билан Ўзбекистон президенти ўз оиласи устидан назоратни йўқотди демоқчи эмасман, мен айтмоқчиманки, балки улар билмаслар. Балки, хабардор бўлсалар ҳам, суд бўлишини кутаётгандирлар. Балки, ҳамма нарса аён бўлишини кутаётгандирлар. Аслида нималар бўлаётганини мен билмайман.\nБи-би-си: Ўтган ҳафта Гулнора Каримованинг туғилган кунида баъзи таниқли ёшлар, хусусан актёр ва хонандалар табриклашди. Баъзи фикрларга кўра, ҳозирда бу каби чиқишлар билан Каримовани яна саҳнага қайтариш ва унинг номини оқлаш уринишлари қилиняпти. Сизнинг хатингиз ҳам шу уринишларнинг бир қисмими?\nҲа. Яна саҳнага қайтишларини ва яна бизга ёрдам беришларини жудаям хоҳлардик. Ҳозирги кунда президентимизнинг иккинчи қизлари - Лола Каримова қилаётган ишлардан ҳам жудаям мамнунман. Улар ёшларга гимнастика бўйича ҳам ёрдам бермоқдалар. Балки, улар бирга ишлашса, жудаям зўр бўларди.\nБи-би-си: Улар бир-биридан нафратланишини сиз биласизми?\nҲа, биламан, лекин агар Гулнора Каримова яна пайдо бўлсалар ва ўзлари айтганларидек "Бирдамлик - куч" деб ишласалар жудаям зўр бўларди деб ўйлайман. Чунки Гулнора Каримова ҳам, Лола Каримова ҳам фақат Ўзбекистон халқи ва ёшлари учун ишлашмоқда.\nБи-би-си: Сиз ё хатингиз ортида қандайдир ҳукумат идоралари ё сиёсий расмийлар турибдими?\nЙўқ, буни ҳеч ким билан муҳокама қилмаганман. Фақат дўстларим билан. Ўз фикримни бир жойга жамлаб олганимдан кейин шуларни интернетда ёзишга қарор қилдим.


ЮРАГИМ СОҒ БЎЛСИН ДЕСАНГИЗ... | Суғдиёна биринчи аёллар электрон журнали\nЎз шифокорингизни топинг!\nШифокорингиз билан доимо маслаҳатлашиб туринг. У сизнинг организмингизни яхши билади ва ундаги ўзгаришларни тез илғайди. Муаммони ҳам тез бартараф этади. Тўғри овқатланинг ва ухланг!\nУйқу ва ошқозон — организм учун жуда муҳим. 40 ёшдан сўнг ҳар бир инсон кунига 7-8 соат тинч ухлаши ва енгил ҳазм бўлувчи маҳсулотлар (мева ва сабзавотлар)ни тановул қилиши зарур. Спорт билан шуғулланинг!\nМутахассис тавсиясига кўра, ўзингизга мос спорт турини танлаб, албатта, у билан шуғулланинг. Доим ҳаракатда бўлсангиз, дард юрангизга соя солмайди. Ташвишларни унутинг!\nЮрак нотинч бўлса, қанақасига организм соғ бўлиши мумкин? Шунинг учун ҳамма нарсани юракка яқин олманг. Ширин хаёллар\nФақат яхши нарсалар ҳақида ўйлашга ҳаракат қилинг. Умрингизнинг қора чизиқларига камроқ назар ташланг. Асабийлашманг!\nҚувонч ҳам, асабийлик ҳам юракка таъсир қилмасдан қолмайди. Асабларингизни асранг, шунда юрак саломатлигини ҳам асрайсиз!Twitter НравитсяSocButtons v1.5


19:55 / 13.05.2016 | Abdul Aziz | 3671\nАссалому алайкум! Саволим ҳозирги пайтда энг қийин масалалардан бири бўлса кeрак. Мeни бир танишим бўлиб, унинг опаси 2-3 йил олдин 2 боласи билан эрдан қайтган. Шу 2 йил ичида маҳаллада бузуқилик билан машҳур бўлиб кeтди. Укасининг даюсликдан қутулиш чораси борми? Опасини яна қайта эрга бeролмайди. Чунки зинокор жувонга ким ҳам уйланарди? Қадрли устозлар саволим ўта қўполлиги учун мeни кeчиринглар.\nВа алайкум ассалом! Аллоҳ таоло “Бақара” сураси 286-оятида марҳамат қилади: «Аллоҳ ҳеч бир жонга имкониятидан ташқари нарса юкламас». Аллоҳнинг буйруқлари ва қайтариқлари банданинг имкони даражаси доирасида бўлади. Ана ўша таклифга амал қилишига қараб, бошқа ҳеч бир нарсага қарамасдан, банданинг жазоси ёки мукофоти белгиланади.(“Тафсири Ҳилол” китобидан). Расулуллоҳ соллаллоҳу алайҳи васаллам: عَنْ أَبِي سَعِيدٍ الْخُدْرِيِّ رضي الله عنه، عَنِ النَّبِيِّ صلي الله عليه وسلم قَالَ: مَنْ رَأَى مِنْكُمْ مُنْكَرًا فَلْيُغَيِّرْهُ بِيَدِهِ فَإِنْ لَمْ يَسْتَطِعْ فَبِلِسَانِهِ فَإِنْ لَمْ يَسْتَطِعْ فَبِقَلْبِهِ وَذَلِكَ أَضْعَفُ الْإِيمَانِ. رَوَاهُ الْخَمْسَةُ إِلَّا الْبُخَارِيَّ Абу Саъийд Худрий розияллоҳу анҳудан ривоят қилинади: «Набий соллаллоҳу алайҳи васаллам: «Сиздан ким бир мункар ишни кўрса, қўли билан қайтарсин, агар қодир бўлмаса, тили билан қайтарсин, агар қодир бўлмаса, дили билан қайтарсин, ана ўша энг заиф иймондир», дедилар». Бешовларидан фақат Бухорий ривоят қилмаган. Шарҳ: Бу ҳадиси шарифни ҳам Абу Саъийд Худрий розияллоҳу анҳу ривоят қилганлар. У киши билан юқорида танишиб ўтдик. Бошқа муҳаддислар бу ҳадиси шарифни кўпроқ амри маъруф ва наҳйи мункар бобида келтирадилар. Бизнинг муаллифимиз эса иймоннинг зиёда ва кам бўлиши бобида келтирибдилар. Бунинг фарқи йўқ, иккиси ҳам баробар. Бу ҳадисда Пайғамбаримиз соллаллоҳу алайҳи васаллам мўмин-мусулмон кишининг мункар, Ислом дийни томонидан инкор қилинган ишларга нисбатан муносабатига қараб, иймони кучли ёки заиф бўлишини баён қилмоқдалар. «Мункар иш» деганда дин, шариат томонидан инкор қилинган ёмон иш тушунилади. Чин мўмин инсон ўз жамиятида бўлаётган мункар ишни кўриб-билиб туриб, бефарқ қола олмайди. Мўмин киши мункар ишни кўрганида уч ҳолатдан бирида бўлиши мумкин, холос: 1. «Мункар ишни қўли билан қайтариш». Бу «куч ишлатиб» деган маънони билдиради. Яъни бўлаётган ёмон ишни тўхтатиш, уни қайтариш учун куч сарфласин. Бу кўпроқ қўлида ҳукми бор, имкони бор мўминларга тегишли бўлади. Яна мункарни қайтаришдан олдин ҳолатга қаралади. Ҳар қандай шахс аралашса бўладиган, кучи етадиган иш бўлса, албатта, ўша одамга бу мункарни куч билан қайтариш вожиб бўлади. 2. Мункар ишни тили билан қайтариш. Бу қўли билан қайтаришга қодир бўлмаганларнинг иши. Бу иш иккинчи навбатда, биринчисига қодир бўлмаган тақдирдагина жорий бўлади. У вақтда мўмин-мусулмон одам тили билан гапириб, мункар ишнинг ёмонлигини баён этади, уни қилмасликка чақиради. Бу иш ҳар бир имкони бор мўминга вожибдир. Иймони тақозо қилган бурчдир. Лекин гоҳи вақтларда зулм, тазйиқ ҳаддан ошиб, оғиз билан гапирган мўминга зарар етиши, унинг жонига, шахсига ва бошқа томонларига таҳдид солиниши мумкин. Бундай ноилож ҳолда қолган одам сўнгги, учинчи даражага тушишга мажбур бўлади. 3. Мункар ишни дили билан қайтариш. Чин дилдан «шу иш бўлмаслиги керак эди, аммо, минг афсуски, бўлди. Бу ишни қўлим билан ўзгартиришим керак эди, аммо қила олмадим. Бу ишни ҳеч бўлмаса тилим билан ўзгартиришим керак эди. Аммо буни ҳам қила олмадим. Энди дилим билан инкор қилишдан бошқа чорам қолмади», дейилади. Бу эса энг заиф иймон бўлади. Бундан ҳам заиф иймон бўлиши мумкин эмас. Буни ҳам қилмаса, ўша заиф иймон ҳам қолмайди. Иймони кучли мўминлар эса ҳеч нарсадан қўрқмай, мункар ишни ўз вақтида инкор қиладилар. Аллоҳ хоҳласа, «Амри маъруф ва наҳйи мункар» бобида бу ҳақда батафсил сўз юритамиз. Ушбу бобда эса ёмонликни инкор қилиш иймонга тааллуқли иш эканлигини яхшилаб тушуниб олишимиз лозим. Киши ёмонликни қанчалик кўп инкор қилса, қайтарса, шунчалик иймони зиёда ва бақувват бўлишини тушуниб олишимиз керак. Аксинча, ёмонликни инкор қилиши қанчалик оз ва кучсиз бўлса, иймони ҳам шунчалик заифлашиб боришини билмоғимиз лозим. Ана ўшанда нима учун иймонсиз жамиятда, иймон билан иши йўқ, иймон қадрланмайдиган жамиятда ёмонлик кўпайиб кетишини англаб етамиз. Ана шундагина Аллоҳнинг охирги ва мукаммал дийни – Исломда мункар ишни ўзгартиришга, инкор қилишга бунчалар катта аҳамият берилганини тушуниб етамиз. Ана шундагина нима учун мусулмонлар ушбу ҳадиси шарифга тўлиқ амал қилган даврларида дунёдаги пешқадам миллат бўлганларини англаб етамиз. Ана ўшандагина нима учун мусулмонлар бу ҳадисга амал қилмай қўйганларида тушкунлик томон юз тутганларини тўғри фаҳмлаймиз. Бу ҳадисдан олинадиган фойдалар: 1. Мункар ишларга нисбатан муросасиз бўлиш. 2. Имкони бўлса, мункар ишни қўл билан қайтариш, ўзгартириш. 3. Қўл билан қайтаришнинг имкони бўлмаганда мункар ишни тил билан қайтариш. 4. Қўл билан ҳам, тил билан ҳам қайтаришнинг имкони бўлмаганда дил билан қайтариш. 5. Мункар ишни дил билан қайтариш энг заиф иймон эканлигини англаш. Бу ҳадиснинг ҳикматлари ва инсониятнинг мазкур ҳикматларга эҳтиёжи ҳақида қанча гапирсак, шунча оз. Чунки, ёмонни ёмонлик қилишдан қайтармаслик ҳар қандай жамиятни, бора-бора бутун инсониятни ҳалокатга олиб бориши турган гап.("Ҳадис ва Ҳаёт" китобидан). Валлоҳу аълам!\nТаксикоз холатда ажрашиш\nКeлинни қайнота-қайнонасига муносабат\nАёл иш ҳақидан рўзғорга ишлатса


Хитойдаги мактаб "аъло" баҳолар учун ўқувчиларига пул мукофоти берди\n23:47 / 26.11.2016 5491\nХитойнинг Вэньчжоу шаҳридаги ўрта мактаб директори мактабга энди ўқишга келган ўқувчиларга 8 млн юань пулни мукофот сифатида тарқатди. Пулларни кириш имтиҳонини муваффақиятли топширган болалар олди. Мактаб директори шу тариқа кўпроқ иқтидорли болаларни жалб қилмоқчи. Бу ҳақда Daily Mail нашри хабар бермоқда.\nШу муносабат билан ўқувчиларни пул мукофотлари билан тақдирлаш маросими бўлиб ўтган. Пуллар бошланғич мактабдан ўрта мактабга ўтган 15 ёшгача бўлган ўқувчиларга берилган.\nПул мукофоти миқдори имтиҳонда олинган баҳоларга боғлиқ бўлган. Шу тариқа болалар баҳоларига мос равишда 100 минг, 50 минг ва 40 минг юанлик пул мукофотлари олганлар. Пулнинг бир қисми нақд пулда берилган, қолгани эса болаларнинг ҳисоб рақамларига ўтказилган. Ҳаммаси бўлиб 239 ўқувчи тақдирланган.\nМактаб директорининг айтишича, бундай мукофотлар мактабга яхши ўзлаштиришга эга иқтидорли болаларни жалб қилишда ёрдам беради. Унинг айтишича, у ўқувчиларни бундай совғалар билан "сийлаши" учун ўзининг шахсий мулкининг бир қисмини сотишига тўғри келган.\nУшбу ҳолат дарҳол ижтимоий тармоқларда муҳокама қилина бошланди, уларда тақдирлаш маросимидан олинган суратлар пайдо бўлди. Суратларда ўқувчилар пул пачкаларни ушлаб турганлари, маросим столида эса бир уюм пул пачкалари тахлаб қўйилгани тасвирланган.\nКўпчилик фойдаланувчилар бу "ҳимматли" мактаб ва ўқувчиларни пул билан рағбатлантириш ғоясини танқид қилишган. Шунингдек, ушбу ҳолат ўсиб келаётган авлодда пулга ўчликни ривожлантириши мумкинлигидан хавотир билдирилган.\n«Рақибларнинг сохта иттифоқи»: Bloomberg Россия ва Хитойнинг яқинлашуви ҳақида\nХитой Венесуэла мухолифати билан музокараларга киришди\nХитойдаги улкан тирбандлик видеоси


Саида Мирзиёева ўғил фарзандли бўлди | Qalampir.uz\nСаида Мирзиёева ўғил фарзандли бўлди\nЖамият\t11 Сентябрь 17:59 32275\nЎзбекистон Республикаси Президенти Шавкат Мирзиёевнинг тўнғич қизи, Миллий масс-медиани қўллаб-қувватлаш ва ривожлантириш жамоат фонди Васийлик кенгаши раиси ўринбосари Саида Мирзиёева ўғил фарзандли бўлди. У фарзандига Шавкат деб исм қўйган.\n“Барчамиз учун ҳали-ҳамон қийин бўлса-да, ҳаёт давом этмоқда. Одамлар тўйларда хурсандчилик қилмоқда, болалар дунёга келмоқда. Биз ҳам кўпайишдик — жажжи Шавкатжон, бизнинг қуёшимиз. Биз у билан яқинда танишдик, лекин биринчи учрашувимиздаёқ ўртада шунчалар кучли муҳаббат пайдо бўлдики, биз кунига 24 соат бирга бўламиз :) Оналар бунинг нима эканини билишади.\nМен эса муҳаббатнинг аёлларга барча дилхираликларга дош бериши ва кечиришига ёрдам берувчи куч экани ҳақида ўйлайман. Бахтли ва энг яхши дамларни кутиш, болалар ўсиб-улғайгунча ёнида бўлиш, уларга таянч бўлиш ва кейин тин олиш мумкин. Нима қилсак ҳам, бизни доим муҳаббат бошқаради”, деб ёзади Саида Мирзиёева ижтимоий тармоқдаги саҳифасида.\nQALAMPIR.UZ тўплаган маълумотларга кўра, Саида Мирзиёева жорий йилнинг 24 июль куни – Президент Шавкат Мирзиёевнинг туғилган кунида учинчи фарзандини дунёга келтирган.\n“Ҳозир ўғлим билан эртаклар эмас, балки янгиликлар садоси остида ухлаяпмиз. Хотин-қизлар ва журналистларга нисбатан судлов механизми тезкор ва шиддатли бўлиб, бор кучи билан ишлаётганини кўриш мен учун оғир. Эркаклар ва амалдорларга келганда бу тизим кўпинча тўхтаб қолади. Бир вақтнинг ўзида ҳақоратларга муносиб жавоб учун озодликдан маҳрум қилиш ва саккиз йиллик хўрлик остида яшаганларни ярашув билан «жазолаш» мумкин эмас. Қиз болага ожиза ва итоаткор бўлгани учунгина буюмдек қараш, дили оғриган-оғримаганини унинг учун ҳал қилиш мумкин эмас. Шахсий фикри учун таъқиб қилиш мумкин эмас. Агар биз адолат тарафдори бўлсак, қонун иккала томон учун бир хил ишласин. Агар биз бахтли мамлакатда яшашни истасак, аёлларни эркаклар приоритетларидан, журналистларни эса босимдан ҳимоя қилишимиз керак.\nАёлларга келсак: қўлимизда бола бўлганида, ҳар бир жабҳада эркаклар билан тенглашиш биз учун шундоқ ҳам қийин, ҳар биримиз фарзанд туғилганида карьерамизнинг бир неча йилини йўқотамиз. Шунга қарамай, баъзан бизга яна айблов ҳам қўйишади”, дейди Мирзиёева.\nУ сўзида давом этаркан, 4 йил илгари Президент Мирзиёев томонидан илгари сурилган ғоялар ҳақида шундай дейди:\n“Тўрт йил олдин Президентимиз сўз эркинлигини ёқлаб чиқди, мамлакатимиз бундан буён тоқат қилмас эканмиз, сукут сақлаб ўтирмаймиз, деган хулосага келди. Шуни ёдда тутишимиз керакки, эндиликда ҳар бир нохуш ҳолат жамоатчиликка ошкор бўлмоқда: биз кичик жиноятлар учун ҳам барча мумкин бўлган моддалар билан оғир жазони қўллаш ҳолатларига гувоҳ бўляпмиз. Агар кимларгадир бунинг акси керак бўлса, жазо юмшайди ва енгиллашади. Одамлар буни кўриб турибди, муҳокама қилишяпти ва адолатга ишонмай қўйишяпти.\nБу ошкора жамият сари ташланган яна икки катта қадам бўлади. Келинг, буни биргаликда амалга оширамиз”.\n30 Ноябрь 18:33 30941\n30 Ноябрь 09:25 27375\n30 Ноябрь 21:20 24700\n30 Ноябрь 12:20 24663\n01 Декабрь 12:05 19976


Альфонс Доде. Сўнгги сабоқ (ҳикоя) — www.ziyouz.uz\nБош саҳифа Жаҳон насри онлайн антологиясиАльфонс Доде (1840-1897; Франция)Альфонс Доде. Сўнгги сабоқ (ҳикоя)\nЭлзаслик болакай ҳикояси\nЎша куни эрталаб мактабга жуда ҳам кеч қолаётган эдим; муаллимдан танбеҳ эшитишимни ўйласам, юрагим орқага тортиб кетарди. Устига устак, мосъе Амел биздан аввалги дарс мавзусини – сифатдошларни сўрамоқчи эди. Мен эса яримта сўз ҳам ёдламаганман. Бир зум хаёлимга дарсга кирмасдан сайр қилиб юриш фикри келди.\nҲаво жуда очиқ ва илиқ эди…\nЎрмон четида сайроқи қораялоқларнинг куйлаётгани, тахта йўниш заводи ортидаги Ривер ўтлоғида немисларнинг сафда юриш машғулотларини бажараётгани эшитилиб турарди. Буларнинг бари мени дарсдаги сифатдош қоидаларидан кўра кўпроқ ўзига жалб қиларди, лекин ўзимни қўлга олиб, мактабга югурдим.\nМэрия1 ёнидан ўтаётиб эълонлар тахтаси олдида тўпланиб турган одамларга кўзим тушди. Сўнгги икки йил ичида биз у ерда фақат кўнгилсизликдан хабардор бўлар эдик: бой берилган жанглар, реквизициялар, коммендант буйруқлари; ўйланиб қолдим: яна қандай нохушлик бўлиши мумкин?\nШу пайт шогирди билан эълонларни ўқиб турган темирчи Вахтер мени чақириб қолди:\n– Шошма, болакай, улгурасан ўша мактабингга.\nУ устимдан куляпти деб ўйладим ва ҳаллослаганча мосъе Амелнинг уйи олдидаги гулзор томонга югурдим.\nОдатда дарс бошида кўчага эшитиларли даражада шовқин кўтариларди – болалар қулоқларини қўллари билан ёпганча ўтилган мавзуларни ғўнғиллаб такрорлашар, партани чилдирма қилиб чалишар, муаллимимиз эса чизғичи билан тинчлантиришга уринарди:\n– Секинроқ, секинроқ, болалар!\nМен мана шу шовқин-сурон остида жойимга сездирмасдан ўтиришни мўлжаллагандим, аммо шу бугун якшанба тонгидек жимжит эди.\nОчиқ ойнадан ўртоқларим аллақачон жой-жойларида ўтирганини, мосъе Амел эса ваҳимали чизғичини қўлтиқлаганча у ёқдан бу ёққа бориб келаётганини кўрдим. Қандай қилиб бу жимжитликда эшикни очиб кирсам экан? Қўрқувдан қанчалик қизариб, қалтираётганимни тасаввур қилиб кўринг.\nХавотирим ўринсиз экан: мосъе Амел менга мулойим қаради ва эркалаб деди:\n– Қани, Франц ўғлим, кирақол. Биз сенсиз дарсни бошламоқчи бўлиб тургандик.\nМен стулни ҳатлаб ўтиб, ўз жойимни эгалладим. Шундагина, қўрқувим босилганидан кейин муаллимнинг эгнидаги дабдабали яшил сюртук, бурама галстук ва бошидаги қора ипак тақяни кўрдим; у фақат инспектор ташриф буюрганда ёки мукофотлар тақдим этилаётганда шундай кийинарди. Бутун синф кўзимга ажиб ва дабдабали бўлиб кўринди. Аммо мени бошқа ҳолат ҳайрон қолдирди: кўпинча бўш турадиган орқа ўриндиқларда қўлида учбурчак мусиқа асбоби билан қария Хаузер, унинг ёнида собиқ мэр, почтачи ва бошқа қишлоқ кишилари ўтирарди. Уларнинг юзи ғамгин; Хаузернинг тиззасида четлари титилган эски алифбе, унинг устида эса катта кўзойнак турарди.\nМосъе Амел аввалгидай мулойим, лекин жиддий оҳангда ҳаммамизга мурожаат қилди:\n– Болалар, бугун сизлар билан сўнгги бор дарс ўтишимиз. Берлиндан Элзас ва Лотарингия мактабларида фақат немис тили ўқитилиши ҳақида буйруқ берилди… Янги ўқитувчи эртага келади. Бугун француз тилидан охирги машғулотимиз. Илтимос, эътиборлироқ бўлинглар!\nМана шу икки оғизгина сўз мени ларзага солди. Аҳ, разиллар! Мэрия деворига илинган эълон нима ҳақида эканлигига энди тушундим.\nСўнгги француз тили дарси!..\nМен бўлсам зўрға ёза олардим! Демак, энди ёзишни яхши ўрганолмайман! Бутун умр саводсиз бўлиб қоламан! Дарсга кириш ўрнига қуш уясини ахтариб юрганим, музлаган Саара кўли устида сирпанчиқ учиб йўқотган вақтимга шунчалар ачиниб кетдимки! Бироз олдин зерикарли бўлган китоблар энди мен учун қадрдон дўстлардек бўлиб туюлди. Улардан ажралиш мен учун оғир эди. Мосъе Амел-чи?! Хаёлимда уни бошқа кўролмайдигандек эдим; унинг танбеҳлари, чизғич билан жазолашларини ҳам бир лаҳзада унутдим.\nБечора! У охирги дарс шарафига ўзининг байрамона либосларини кийганди; орқа ўриндиқлардаги қишлоқ одамларининг нима учун бу ерга тўпланишганини энди тушундим. Улар мактабга тез-тез келиб турмаганликларидан афсусда эдилар. Юз-кўзларидан муаллимнинг қирқ йиллик ҳалол хизмати учун миннатдорлик билдираётганга ўхшаб кўринишарди…\nИсм-фамилиям янграганини эшитиб, хаёлим бўлинди. Жавоб бериш навбати меники эди. Қанийди, сифатдош қоидаларини баланд овозда, тутилмасдан, дона-дона қилиб гапириб бера олсам. Бироқ мен ҳаммасини чалкаштириб юбордим, оғирлигимни у оёғимдан бу оёғимга ташлаб, кўзимни ердан узолмай туравердим. Мосъе Амел менга тикилганча сўзлай бошлади:\n– Мен сени койимайман, Франц ўғлим, шундоқ ҳам жазоланганингни билсанг керак… Ҳар сафар, қаёққа ҳам шошилдим, эртага ёдлайман, деб ўйлайсан. Оқибати нима бўлди? Биз элзасликлар ўқишни доимо ортга сурамиз – фожеамиз ҳам ана шунда. Сизлар ўзингизни француз деб биласиз, ваҳоланки, ўз она тилингизда тўғри гапиришни ҳам, ёзишни ҳам эплай олмайсиз. Бунда сенинг айбинг бошқаларникидан кам эмас, Франц ўғлим. Биз ўзимиздан ўпкалашимиз керак. Ота-оналаримиз ўқишларимиз ҳақида кўп ҳам қайғуравермайди. Мактабга жўнатиш ўрнига қўшимча ақча мақсадида сизларни далага ёки фабрикага ишлаш учун юборишади. Мен ўзим-чи? Мен эмасми сизларга билим бериш ўрнига боғдаги гулларни парваришлашни зиммангизга юклаган?! Мен эмасми балиқ овлагим келиб қолганда сизларни дарсдан озод қилган?!\nШундан сўнг мосъе Амел француз тили дунёдаги энг ажойиб тил эканлигини, бу тилни асрашимиз лозимлигини, чунки мустамлака халқ ўз она тили ёрдамидагина ёруғликка чиқа олишини уқтирди… Сўнгра муаллим грамматикадан маъруза ўқиди. Дарсни яхши тушунаётганимдан ўзим ҳам ҳайратда эдим. Мосъе Амел мавзуни жуда равон тушунтирарди. Авваллари, дарсни бунчалик диққат билан тингламагандим. Муаллимимиз кетиш олдидан бор билимини бизга қолдирмоқчидек эди, гўё.\nГрамматикадан сўнг ёзувга ўтдик. Мосъе Амел намуна сифатида доскага чиройли ҳуснихат билан қуйидаги сўзларни ёзиб қўйди: “Франция, Элзас. Франция, Элзас”.\nСинф сув қуйгандек жимжит, фақат қоғоз устида югураётган қаламларнинг қитирлашигина эшитиларди…\nМактаб томида каптарларнинг ғув-ғувлагани қулоғимга чалинди. Ўйланиб қолдим: “Ҳали уларни ҳам немисча куйлашга мажбурлаш керакдир?”\nКўзимни дафтардан узганимда мосъе Амелнинг мактаб билан қайта кўришолмайдигандек ҳар бир нарсага синчиклаб қараётганини пайқадим. Ўйлаб кўринг-а, у қирқ йиллик умрини шу мактабга бахшида этди. Эски стул ва парталар кирланиб ялтирар, ҳовлидаги каштан дарахтлари осмон қадар бўй чўзган, уларнинг тагига экилган хмел бутун деразани тўсиб турарди. Унинг учун буларнинг ҳаммаси билан хайрлашиш оғир эди. Ахир, у эртага бу ерларни бутунлай тарк этади.\nМосъе Амел дарсни охиригача етказишга ўзида куч топа олди.\nЁзув-чизувдан сўнг тарих дарсига ўтдик; кейин барчамиз жўровоз бўлиб ҳарфларни қайтардик: ба, бе, би, бо, бу. Орқа ўриндиқдаги қария Хаузар ҳам кўзойнагини тақиб, алифбени қўлида тутганча бизга қўшилди: овози ҳаяжондан титраб чиқарди; уни эшитиб йиғлашни ҳам, кулишни ҳам билмасдик. О, йўқ! Бу дарс сира ҳам ёдимдан кўтарилмайди…\nТўсатдан черков соати кун ярим бўлганини, ибодатга шошилиш кераклигини эслатгандек бонг ура бошлади. Шу онда дераза тагидан машғулотдан қайтаётган прусс аскарларининг трубалари жаранглади. Мосъе Амелнинг ранги бўздек оқарди ва ўрнидан турди.\n– Дўстларим, – деди у, – дўстларим, мен, мен…\nУнинг бўғзига нимадир тиқилгандай бўлди. Қўлига бўрни олиб, катта ҳарфлар билан кучининг борича қуйидаги сўзларни ёзди:\nКейин бошини эгганча стулга ўтириб қотиб қолди ва қўли билан бизга ишора қилди:\n“Энди тамом… Кетинглар”.\n← Аввалги Аввалги Кастамонуда 9-Турк дунёси адабий нашрлари конгресси бўлиб ўтди\nКейинги → Кейинги: Миллион-миллион шамнинг шуъласи (Озод Шарафиддинов билан суҳбат) (1999)


Замонавий араб маликаси: Дина Абдулазизнинг услуб борасидаги сирлари (фото) - Zamin.uz\nШарқ маликалари ҳар доим ҳам ҳашаматни танлайдими? Йўқ. Vogue Arabia журналининг биринчи бош муҳаррири ва Саудия шаҳзодасининг рафиқаси Дина Абдулазизнинг услуби ҳақида қуйида батафсил танишиб чиқиш мумкин.\nАгар аёл ақлли бўлса, албатта, гўзал ҳам бўлади. Ахир гўзаллик мутлақ қиймат эмас, балки контекстга мослашишдир. Араб маликаси Дина Абдулазиз нафақат малика, балки мода оламида ҳам ўз обрўсига эга.\nБунинг сабаби шундаки, Дина модада ҳамма нарсадан устун бўлган нарса – контекстни ҳис қила олиш қобилиятига эга. Бу қандайдир куч эмас, мукаммалликка қадар такомиллашган маҳорат деса ҳам бўлади. Буни кўпчилик яхши дид билан адаштиради.\nВақт синовидан ўтган услублардан бирини асос қилиш ва индувидуалликни унутмаслик лозим. Бирор либос кийилганда унинг дизайнерини билиш шарт эмас, чунки бу умумий кўринишга олиб келиши мумкин.\nОчиқ кийиниш тобора урфдан қолаётгани барчага аён. Аёллар кўпроқ узун ва кенг кийим билан янада сирли кўринаётгани нафақат айрим жамиятларда, балки бутун дунё мамлакатларида кузатилмоқда.\nАраб маликаси Дина ҳам мамлакат бўйича энг таниқли аёллардан бўлса-да, ўзини дуч келган урфдаги либосга уришни ёқтирмайди. Балки ҳар томонлама қулай, содда ва ноодатий услубларда кўриниш беради.\nОдатда араб маликлари мўл-кўл тақинчоқларсиз тасаввур қилинмайди. Аммо ўзига хослик ҳар қандай малика учун муҳим.\nДоим ҳам тренддаги либосни борича қабул қилавермаслик керак. Уни ҳар бир аёл ўз услубига мослаштиришни унутмаслик лозим. Бу борада хавотир олишнинг кераги йўқ, сабаби ҳар бир тенденциядан унумли фойдаланиш имконияти мавжуд.\nДинанинг либосларидаги уйғунлик фақат унинг услубигагина хос, дейиш мумкин. Сабаби у ҳар бир либосни ўз имкониятларидан келиб чиққан ҳолда умумлаштиради.\nМалика камдан кам ҳоллардагина ҳашаматли либосларда кўриниш беради. Одатда уни барча аёллар каби бежирим ва сипо кийимларда учратишади.\nДинанинг кийиниш борасидаги яна бири сири, у либосларга туширилган ҳар бир элементга эътиборли.\nЛибос, пардоз ва соч турмагидан ташқари оёқ кийимлар ҳам унинг мукаммал кўринишига ҳисса қўшади.\nМалика кўпроқ ёрқин рангларга мурожаат қилади. Аслида унга ҳар қандай рангли либослар ҳам мос келади, аммо ўз дидидан келиб чиқиб, оч ва нафис рангли либослардан кўпроқ фойдаланади.\nУслуб жиҳатидан Динани такрорлаш осондек кўриниши мумкин, аммо унга тақлид қилувчилар деярли топилмайди. Демак, маликанинг сирлилиги ҳам шунда.\nМаликанинг ташқи кўринишига қараб, унинг 46 ёш эканлигига ишониш қийин.\nМалика уч нафар фарзандни тарбиялаш билан бирга, мамлакат бўйлаб очилган бир қанча дўконларни бошқариш ҳамда ўзининг севимли иши бўлган муҳаррирликка ҳам улгуради.\nФото: Pinterest “Замин” янгиликларини “Telegram”да кузатиб боринг\n22-07-2019, 07:00, Дунё\n15 ёшли қозоғистонлик қиз “Москва гўзали” танловида ғолиб деб топилди\n25-12-2018, 14:10, Дунё\n13 нафар ошиғини ўлдирган ва яна 132 тасини телба қилган «гўзал» – Эрон маликаси (фото)\n19-07-2018, 21:30, Дунё\nСаудия Арабистони маликаси Vogue муқовасида автомобилда акс этди\n1-06-2018, 21:33, Дунё\nСаудия Арабистонининг ғаройиб маликаси\n22-07-2017, 13:33, Дунё\nШарқ аёллари ҳақидаги эскича тасаввурларга барҳам бераётган Саудия Арабистони маликаси (фото)\n15-05-2017, 14:40, Дунё


Дарахт кесмасак, бино қура олмаймиз(ми)?\n18:40 / 14.07.2019\n«Маҳалламизда анчагина манзарали дарахтлар экилган боғ бор. Яқин кунларда бу ерда иш бошланди. Темир устунлар ўрнатилиб, чуқурлар кавлаб ташланган. Қандай қурилиш бошланганини суриштирсак, ишчилар «ҳеч нарсадан хабаримиз йўқ, бизга янги «забор» қилишни буюришган», дейишди. Маҳалла фуқаролар йиғинидагиларнинг ҳам ҳеч нарсадан хабари йўқ. Бу дарахтлар кесилмаса эди, деган хавотирдамиз...»\nТаҳририятга шу мазмундаги мурожаат тушди. Мазкур ҳолатни ўрганиш учун Миробод туманига, Ойбек ва Нукус кўчаси кесишувидаги ҳудудга бордик. Нукус кўчасидаги катта машина йўли ёқалаб қад кўтарган боғда қурилиш ишлари бошланган. Ҳудудга темир устунлар ўрнатилмоқда. Лекин дарахтларга умуман тегилмаган.\n«Бизга фақатгина боғнинг атрофини ўраб, реклама баннери ўрнатиладиган девор қилишимизни айтишган. Биз бирорта дарахтга текканимиз йўқ. Боғнинг орқа томонидаги бўш турган ҳудудда қурилиш ишлари олиб борилади, шу боис қурилиш ҳудуди реклама баннери билан ўраб олиняпти. Лекин айнан қандай қурилишлиги ҳақида маълумотга эга эмасмиз», дейди ишчилардан бири.\nҲолат ҳақида батафсилроқ маълумот олиш мақсадида шу боғ ҳудуди қарашли бўлган «Салар» маҳалла фуқаролар йиғинига мурожаат қилдик. Лекин улар ҳам тўлиқ маълумотга эга эмас.\n«Боғнинг орқасида каттагина бўш ер бор. 2006 йилдан бери бўш. Аввалига бу ерда кореяликлар хиёбон қураркан, дейишганди. Манзарали дарахтлар ўтказиб, сув ҳам тортиб келишган эди. Лекин икки ойга бормасдан жараён тўхтаб қолди. Ҳеч ким ишни давом эттирмади, дарахтлар қуриб қолди. Кейинроқ эса болалар учун ўйингоҳ, спорт мажмуаси, бассейн қурилади, деган гаплар чиқди. Одамлар жуда хурсанд бўлишган эди. Бунда ҳам ишни бир бошлашди, уч ойга бормасдан яна ҳаммаси тўхтади. Шундан бери бўш турганди, энди яқинда мана шу «забор» иши бошланди. Кўп қаватли уй бўлиши мумкин экан. Тўғри, ер давлатники, лекин одамларга керакли инфратузилмани ҳам инобатга олиш керак», дейди МФЙ ходимларидан бири.\nШу ҳудуддаги кўп қаватли уйларда истиқомат қиладиган фуқароларнинг таъкидлашича, яқин атрофда болалар учун ўйингоҳ, одамлар дам олиши учун хиёбон мавжуд эмас.\n«Бу ерда болалар майдончаси қурилади деб ваъда беришганди. Энди эса меҳмонхонами, «дом»ми, кўп қаватли қандайдир бино қурилар экан. Энди майдончадан умидимизни узамизми?», дейди «Салар» маҳалласи 37-уйда яшовчи фуқаро.\n«Нима қурилган тақдирда ҳам дарахтларга зиён етказмасдан қуришларини истардик. Улар маҳалламизга кўрк бериб турибди. Ҳар қандай лойиҳани ҳам дарахтларга дахл қилмасдан мослаштиришнинг имкони бор-ку», дейди исми кўрсатилишини истамаган яна бир фуқаро.\nМиробод туман ҳокимияти тақдим этган маълумотга кўра, боғнинг орқа қисмидаги ҳудудда пастки қаватида савдо ва маиший хизмат кўрсатиш мажмуаси жойлашган кўп қаватли турар жой биноси қурилиши режалаштирилган. 1800 метр квадрат (1,8 гектар) ер майдонига «Silk Road Group Investments» масъулияти чекланган жамияти томонидан иншоот қурилишига Тошкент шаҳар ҳокимининг 2018 йил 12 январдаги 61-сонли қарори билан рухсат берилган.\n«2022 йилгача бу кўп қаватли бино тўлиқ қуриб битказилиши режалаштирилган. «Silk Road Group Investments» МЧЖ катта миқдорда инвестиция киритмоқда. Лойиҳа 52 млн 200 долларга баҳоланган. 2 йиллик қурилиш давомида 2000га яқин маҳаллий қурувчиларни иш билан таъминлайди», дейди Миробод туман ҳокимининг қурилиш ва архитектура ишлари бўйича ўринбосари Фарҳод Нажмиддинов.\nМаълум қилинишича, боғ ва бино қуриладиган ҳудуд оралиғидаги ғиштли девор бузилади ва боғ оралаб машиналар кириб чиқиши учун ҳар бирининг эни 10 метрдан бўлган учта йўлак туширилади. Белгиланган тартиб бўйича, экология ва атроф-муҳитни муҳофаза қилиш давлат қўмитасига мурожаат қилиб, уларнинг тавсияси ва туман ҳокимиятининг рухсати билан йўлак очиладиган қисмдаги дарахтлар олиб ташланади.\nШу ўринда бир савол туғилади. Шу кунларда дарахтлар кесилиши билан боғлиқ машмашаларнинг аксарияти ўша ҳудудда қурилиш ишлари олиб борилиши билан боғлиқлигини кўриш мумкин. Тўғри, қурилиш мақсадларида дарахт ва буталарни кесиш тартиби ишлаб чиқилган.\nВазирлар Маҳкамасининг 43-сонли «Давлат ўрмон фондига кирмайдиган ерларда дарахтлар ва буталардан фойдаланишни тартибга солиш ва улардан фойдаланиш соҳасида рухсат бериш тартибини янада такомиллаштириш тўғрисида»ги қарори мавжуд. Унга кўра, дарахтлар ва буталарни кесишга қуйидаги ҳолларда йўл қўйилади:\n─ санитария мақсадида ─ дарахтлар ва буталар табиий омиллар ёки ўсимликлар зараркунандалари ва касалликлари таъсирида зарарланганда, қуриётган ёки қуриб қолган ҳамда фуқароларнинг ҳаёти ва соғлиги, юридик ва жисмоний шахсларнинг мол-мулки хавфсизлигига таҳдид солаётган, шохлари бетартиб ўсиши натижасида қўшилиб кетган ёки синган, шунингдек, авария ҳолатида бўлган ҳолларда;\n─ бинолар, иншоотлар ва коммуникацияларни қуриш ва реконструкция қилишга, шунингдек, муҳандислик тадқиқот ишларини амалга оширишга тўсқинлик қилганда. Бу ҳолда Давлат экология қўмитаси ва маҳаллий давлат ҳокимияти органлари кесилиши кўрсатилган дарахтлар ва буталарни бошқа жойга кўчириш масаласини кўриб чиқади. Бунинг имкони бўлмаса, ҳокимият кесиш учун тегишли рухсатномани расмийлаштиради. Дарахт ва буталарни кесганлик учун юридик ва жисмоний шахслардан белгиланган тўлов ундирилади.\nЛекин баъзи хорижий мамлакатларда қурилиш ишлари дарахтларни кесиш учун сабаб бўла олмаслигини кўриш мумкин. Мисол учун, Норвегияда ҳукумат дарахтларни кесиш билан боғлиқ ўринлари мавжуд бўлган лойиҳаларга рухсат бермайди. Дарахтларни кесишда иштирок этувчи компаниялар билан ҳам ҳамкорлик қилинмайди.\nУй-жой қуришда ҳам ўша ҳудуддаги дарахтни кесмасдан, аксинча ундан лойиҳанинг бир қисми сифатида самарали ва креатив тарзда фойдаланиш анъанаси ҳам шаклланиб улгурган.\nЖуда кўп соҳаларда илғор бўлган Япония бу масалада ҳам ўрнак кўрсатади. Мисол учун, Япониянинг Неягава шаҳридаги темирйўл станцияси қурилиши учун шу ҳудуддаги дарахтни олиб ташлаш талаб этилган. Лекин японлар бунинг ўрнига шунчаки дарахтни станциянинг бир қисми сифатида қолдиришни маъқул кўришди.\nҚурилишлар бўлиши, қулай ва замонавий инфратузилмалар барпо этилиши яхши. Лекин улар тирик табиат зонасига дахл қилиш ҳисобига бўлмаслиги керак. Бизда қурилиш учун дарахтларни қурбон қилиш (расмий рухсат билан бўлса-да) ва бу қурбонликни арзимаган компенсация тўлови билан ниқоблаш одатий ҳолга айланиб улугурган. Ваҳоланки, лойиҳани тузиш аввалидаёқ табиат зонасининг мавжудлигини энг асосий омил сифатида инобатга олиш, дарахтларга қурилишга халал берувчи эмас, балки уни тўлдирувчи объект сифатида муносабатда бўлиш мумкин.\n21:46 / 17.08.2019\nМутахассис: электр ҳисоблагичлар кўп ҳисоблагани аниқланса, харажатлар қоплаб берилади\n21:09 / 30.05.2019\n«Аёлларни оқсоқол дейиш сал малол келади-да!». Маҳалла сайловларига бир назар\n19:53 / 07.03.2019\nБекор бўлган келишув ва товламачиликда айбланаётган фуқаролар. Мирободда тадбиркор ва маҳалла ўртасидаги бир йиллик можаро


Юридик шахс ЭРИ калити орқали БЮД нусхасини қайси электрон сайтлардан олиши мумкин?\nЭкспорт-импорт операцияларини амалга оширувчи юридик шахс ҳисобланган корхонага ЭРИ калити орқали БЮДнинг нусхасини олиш мумкин бўлган сайтлар керак.\nБожхона постида расмийлаштириш учун божхона юк декларацияларини (БЮД) ёки божхона қийматига тузатишлар (БҚТ) киритиш шаклларини Ягона портал орқали ЭРИ билан тасдиқлаган ҳолда электрон тақдим этиш жорий этилган. Унда БЮДнинг электрон шакли мавжуд. Ушбу интерактив хизматлардан божхона расмийлаштируви бўйича мутахассиснинг малака аттестатига эга юридик шахслар фойдаланиши мумкин.\nБЮДни электрон тарзда расмийлаштириш тўғрисидаги тўлиқ маълумот Божхона қўмитасининг сайтида ҳамда Ягона интерактив давлат хизматлари порталида баён этилган.\nБожхона қўмитасининг сайти: http://customs.uz/uz/events/service/48/\nЯгона интерактив давлат хизматлари портали: https://my.gov.uz/uz/service/464\nДавлат хизматлари маркази орқали бериладиган аризаларни кўпи ЭРИ (электрон рақамли имзо) орқали бажарилар экан? Шу ЭРИ калити учун тўловлар нима билан тартибга солинади? Кимларга имтиёзли берилиши мумкин?\nЭлектрон рақамли имзо калитини олиш тартиби кандай?\nМен Давлат хизматлари марказига мурожаат қилиб, электрон рақамли имзо олдим (тегишли ҳақни тўлаб) ва имзони ишлатиб мактабгача таълим муассасасига ариза топширдим. Лекин ёнимда флешка бўлмаганлиги учун электрон рақамли имзони хеч нимага юкламай қайтдим.... Далее\nКорхонанинг ҳисоб рақамида пул маблағи қолмаган. ЭРИ калитидан фойдаланган ҳолда e-hisobot.uz сайти орқали тўлов топшириқномаси жўнатилди. Пул йўқлиги сабабли ушбу сумма 2-картотекага жойлаштирилган. Тўлов топшириқномаси териш даврида солиқ мажбурияти мавжуд эмас эди.... Далее\nЖисмоний шахс ер ва мулк солиғи бўйича мажбурияти борлигини қандай билиши мумкин?\nМаълумотномага муҳр ўрнига, штрих код қўилса юридик кучга эгами?\nМен электрон рақамли имзо билан my2.gov.uz сайти орқали фарзандимни мактабгача таълим муассасига (МТМ) навбатга қўйдим. Менга бу ҳақда муҳр ўрнига штрих код қўйилган маълумотнома жўнатишди. Ушбу маълумотномани мен ўзим МТМ мудирасига топ... Далее


Apple хавф туғилиши билан Хитойдан «жуфтакни ростлаш»га тайёргарлик кўриб қўйди - Terabayt.Uz\nКупертинолик корпорациянинг смартфон, планшет ва бошқа кўплаб маҳсулотларини унинг асосий пудратчиси – Тайваннинг Foxconn (Hon Hai Precision Industry Co., Ltd.) компанияси териб беради. Унинг аксарият заводлари эса Хитойда жойлашган бўлиб, бу ҳолат бироз ташвишга сабаб бўлаётир.\nГап шундаки, Америка Қўшма Штатлари ҳамда Хитой ўртасидаги савдо жанги жиддий тус олаётир – биргина Huawei билан боғлиқ санкциялар бунга яққол мисолдир. Агарда президент Дональд Трамп барибир «Осмон ости салтанати»да ишлаб чиқарилган товарлар учун қўшимча бож жорий этадиган бўлса, АҚШ бозорида Apple маҳсулотлари анчагина қимматлайди. Купертинолик гигант нима бўлганда ҳам бундан ютқазади – гаджетларини яна қимматлатса харидори камайиши мумкин, ўша нархда қолдирса – бож тўлови ўз гарданига тушади...\nШундай бир ташвишли вазиятда Foxconn раҳбарларидан бири купертинолик ҳамкорларини хотиржам қилувчи хабар айтди. Унга кўра, пудратчи iPhone ва iPad ишлаб чиқаришни Хитойдан ташқарига кўчира олади. Foxconn’нинг ишлаб чиқарувчи кучларидан чорак қисми «Осмон ости салтанати»дан ташқарида жойлашган. Улар эса АҚШ бозоридаги талабни қондирадиган ҳажмда Apple маҳсулотларини етказиб беришга қодир.\nХабарга кўра, Apple ҳозирча ўз маҳсулотларини ишлаб чиқаришни Хитойдан ташқарига кўчиришни сўрамаган. Бироқ шундай талаб бўлган тақдирда ҳам Foxconn уни бажаришга тайёр. Яъни, агарда Хитойда ишлаб чиқарилган товарлар учун АҚШда қўшимча бож жорий қилинса, бундан ютқазмаслик учун купертиноликлар ўз маҳсулотларининг ишлаб чиқарилишини тезда бошқа мамлакатга кўчира оладилар.\nАйтиб ўтиш керакки, Terashop.uz интернет-дўконимизда купертинолик корпорациянинг икки моделдаги iPad’ини сотиб олиш, шунингдек, турли русумлардаги iPhone’ларини харид қилиш имкони мавжуд.\nЎҚИНГ: iPhone’лар янада арзонлашди – Terashop.uz’даги нархлар билан танишинг! (2019 йил 1 июнь)\n#Apple #Apple iPad #Apple iPhone #Foxconn #Доналд Трамп #Планшетлар #смартфонлар #Хитой


LG энг тезкор симсиз заряд қурилмасини ишлаб чиқармоқда\n16:11 / 13.10.2016\nLG компанияси электрон бозорда смартфонлар учун 15 ваттга эга кучли симсиз док-станцияни (туташтирувчи боғлама) тақдим этишга ҳозирлик кўрмоқда. У аппаратларни кабель орқали қувватлагандаги тезликда зарядлай олади. Ўртамиёна смартфоннинг батареясини 50 фоизгача қувватлаш учун бор-йўғи 30 дақиқа вақт кетади, бу эса кабелли 2 амперга эга қувват мосламаси билан зарядлангандаги натижага тенг келади.\nQuick Wireless Charging Pad қурилмаси Qi стандартининг сўнгги таҳририга тўлиқ мос келади ва симсиз қувват олиш хусусиятига эга кўплаб мобиль қурилмалар билан ишлай олади. Бундан ташқари, ишлаб чиқарувчилар ёниб кетиш ҳолатига қарши ҳимоя чорасини кўришган — ички контроллер смартфон билан алоқа чоғида ҳароратни назорат қилади. Қизиш ҳолати ошиб кетганда, зарядлаш жараёнини автоматик тарзда тўхтатади.\nLG Quick Wireless Charging Pad Шимолий Америка, Европа ва Австралия бозорларида жорий йилнинг ўзидаёқ пайдо бўлади. Қурилманинг нархи ҳақида айни дамда аниқ маълумот йўқ.


#Бухгалтерия керакми? Бизнесни бошлашда бухгалтерия курсларини ўқиш шартми? Ом… - Samimiy.uz\n#Бухгалтерия керакми? Бизнесни бошлашда бухгалтерия курсларини ўқиш шартми? Ом…\nБизнесни бошлашда бухгалтерия курсларини ўқиш шартми?\nОмадли тадбиркоримиз бухгалтерия курслари керакмаслиги айтади. Ундан кўра, молиявий саводхонликни кучайтириш кераклигини айтади. Унинг фикрича, бухгалтерия қилиб бўлинган нарсаларни ҳисоботи солиқни тўлаш учун. Буни бизнесмен билиши шарт эмас…\nСуратда тадбиркорга қарата ёзилган бошқа шахс изоҳини ҳам келтириб ўтдим.\nМолиявий саводхонлик хукукий саводхонлик булса фикризга кушиламан\nYaponiyada eng talab katta sohalardan biri bugalteriya.\nPs: mabodoga IT Yaponiyada zo’r rivojlangan, hissob kitob qiladigan dasturlar achib yotibdi, shunda ham inson omiliga talab katta.\nТадбиркор учун бухгалтерия билиш шарт, хар инсон учун молиявий саводхонлик ва хукукий саводхонлик билимлари булиши шарт\nБухгалтерияни яхши булган одам билади нима килишликни! Дунеда хирург билан бухгалтер адашишга хакки йук!\nОмиларча билдирилган фикр. Бухгалтерия узру программистни ишини қила олади. Аммо программист қила олмаслиги мумкин. Сабаби программист ўз иши бўйича компютерлик ишларни 100% аъло бажаргани билан, ҳужжат юритишда, банк-клиентта ишлай олмаслиги мумкин. Шахсан программистликни ишини тушунадиган Бухгалтерия бўла туриб гапиряпман.\nАлббата бухгалтер кк.\nБухгалтерия — хисоб-китоб, конунларни билиш, ва хоказо. Яхши бух-р булиш учун олий маълумот шартмас деб уйлайман, лекин акл- фаросат, сабр-токат, киришимлилик шарт. Бу хам иктисодчи (экономист). Хисоб-китобни билмаса фойдасини билмиди одам.\nХозирги бух-рлар программист булиши хам шарт, бу ишни осонлаштиради.\nФойдани беркитиш, соликлардан кочиш бухгалтерга керак эмас, «аклли» тадбиркорлар яхши куради конунни бузишни. Бу советлардан колган иллат.\nBekorlani beshtasini ….. kim etkan bo’sayam… bu ikkala soha bo’yicha osmon bn yerchali farqi bor agar shu ikkalasini qorishtirsa kim bo’sayam ishlavotkan joyi kasodga uchridi🙄\nBuhgalteriya kerak deb hisobliman , chunki bu har qanday biznesni yuragi undan korhona rahbari tushuncha ega bolishi kerak, ozi uchun chunki buhgalter aytganini tushunishi kerak, buhgalter nima desa hop deb ketavrsa bolmaydi\nВиждоннинг нархи қанча? Мамлакатдаги форс-мажор ва фавқулодда вазиятдан «унумли»…\nSarbon Radio #SarbonRadioUSA #Americastan Yodgor Mirzajonov, Umar Shamsiyev &a…


Тезда тил ўрганиш ҳақида одамлар орасида юрган уч сафсата - XABARDOR.UZ\nЖўшқинлик — Генри Форд таъбири билан айтганда муваффақиятга олиб борувчи асосий омиллардан биридир. Тил ўрганишга астойдил киришиш, иш фаолиятига ҳам, шахсий ҳаётда ҳам катта ёрдам беради. Чунки бу вазиятда инсон ўзида жўшқинлик ҳиссини сезади. У бошқа ишларида ҳам ана шундай ҳиссиёт билан ҳаракат қилади ва муваффақиятга эришади. Аммо ёнингизда юрган айрим лофчи ёки уйдирмачиларнинг фикрига қулоқ солишингиз натижасида, ўз кучингизга бўлган ишонч бора-бора ғойиб бўлади ва сиз ҳам уларга ўхшаб ношуд, нотовонлигингизча қолиб кетасиз.\nЛекин сизу биз бундай инсонлар эмасмиз шундайми? Шунинг учун бу сафсаталарни ҳозироқ ҳал этишимиз керак!\nЁш: “Мен тил ўрганиш учун ўзимнинг имкониятимни бой бериб қўйдим! Энди бу ёғига қарилик қиламан!”\nАқл ёшда эмас, бошда деган нақлни эшитган бўлсангиз керак. Худди шундай ўзингиздан ҳаракат бўлмаса, янги тил ўз-ўзидан миянгизга тушиб қолмайди. Болалар ривожланиш жараёнларида муттасил равишда ён-атрофларидаги дунёни ўрганишади (ҳатто тушларида ҳам). Ҳатто тиллари чиқиб, гапиришларига ҳам йиллар керак бўлади.\nБолаларнинг мияси катталарникидек ишламагани боис, улар сўзларни тез ва осон ёдларида сақлаб қолишади. (Билмадик, сизда тил ўрганиш ва гапира олиш учун қанча кеч бўлди? Аслида бу аҳамиятсиз нарса).\nАхир сиз кап-катта одамсиз-ку! Дунёни яхши идрок этасиз, фикрларингизни равон ифодалай оласиз ва умуман, нима учун тил ўрганмоқчи эканлигингизни ҳам тушунасиз. Бунинг устига мавжуд грамматик қоидалар тил ўрганишингизни янада осонлаштиради.\nВақт: “Мен ахир шундоқ ҳам бандман!”\nБошиданоқ тан олинг, тил ўрганиш, вақтни зое кетгазиш дегани эмас-ку, тўғрими? Хорижий тилларни унча мукаммал ўрганмасангизда, бироқ бунинг оқибатида дунёқарашингиз кенгаяди. Ишда ёки шахсий ҳаётда хорижий тилда мулоқотда бўлиш, янги имкониятлар эшигини очиб беради.\nТил ўрганиш вақт кетказиш ёки ўйин-кулгу дегани эмас. Тан олиш керакки, оддий инглиз тилини юзаки билиш ҳам бугунги замон талаби бўлиб қолаётир.\nЯнги иш топишни хоҳлайсизми? Тил билиш яхши ишга жойлашишингизга сабаб бўлади. Ер юзи бўйлаб саёҳат қилишни, турли давлатларда бўлишни истайсизми? Тил ўрганиш сизга бундай имкониятни ҳам беради. Сиз пулларингизни шунчаки ҳавога совуриб, у ерларда айланиб келишингиз ҳам мумкин. Аммо тил билсангиз борган ерингиз билан янада яқинроқ танишишингиз, маҳаллий аҳоли вакиллари орасидан дўст орттиришингиз, у ернинг урф-одатлари ва маданияти ҳақида янада кўпроқ нарса билиб олишингиз мумкин бўлади.\nТил ўрганаман деб тиришиб, ёпишиб ётишнинг ҳожати йўқ. Бу ишга ижодий ёндошинг! Масалан автомобиль тиқилинчида аудио воситалар ёрдамида ёки тунда ўша тилдаги фильмларни томоша қилиб ҳам ўрганса бўлади. Тил ўқитувчиси билан эркин мавзуда гаплашиш ҳам ёрдам беради. Ҳамма гап хоҳишда, вақт топилаверади.\nМаблағ: “Ҳаммаси пулга бориб тақалади!”\nМана бу баҳона тил ўрганишдан қочиш учун яхши восита ҳисобланади. Шундай эмасми? Аммо сиз тилни нима учун ўрганаётганингизни қалбан тушуниб етсангиз, бу каби муаммолар сизга сариқ чақадек арзимас бўлиб кўринади. Тилни мустақил ўрганишингиз мумкин, бироқ ўқитувчи сизга тўғри талаффуз қилиш ва бошқа қоидаларни ўзлаштириб олишга катта ёрдам беради. Бу унча катта муаммо эмаску, ахир!\nТил ўрганиш учун алоҳида курсларга ёки репетиторга боришнинг ҳожати йўқ. Сизда шунчаки хоҳиш ва интернет бўлса бўлгани. Айрим тил ўргатувчи сайтлар, масалан, “italki” сизга бу борада катта ёрдам беради. Сиз у ердан ўзингизга муносиб ўқитувчи танлаб оласиз ва вақтни ҳам ўзингиз белгилайсиз. Бу сизга унчалик қимматга ҳам тушмайди. Бунинг учун сиз ҳеч қаерга чиқмайсиз ва скайп ёрдамида ўқитувчингиз билан мулоқот қилаверасиз.\nХуллас, таслим бўлманг! Бу, аввало, ўзингизга керак. Янги тилни ўрганиш билан ўз тафаккурингизни ҳам юксалтиринг. Зеро, бизнинг вазифамиз ўқиш ва ўрганиш!\nЎқишни тавсия этамиз: Инглиз тилини ўрганишнинг энг яхши усуллари


Бугун Венада Халқаро атом энергияси агентлиги вакиллари Эрон ва Жанубий Корея ядровий дастурларини муҳокама қилиш учун учрашди.\n07 март 2021, Тошкент вақти: 07:36\nХалқаро атом энергияси агентлигининг мажлиси Жанубий Кореянинг ядровий тажрибаларини муҳокама қилиш билан бошланди. Маълум бўлишича, Жанубий Корея ўзининг баъзи ядровий тажрибалари ҳақида маълум қилишдан бош тортмоқда.\nШунингдек, агентлик бугун Европа Иттифоқининг Эрон ядровий дастури борасида ишлаб чиққан резолюциясини кўриб чиқади.\nКеча агентлик раҳбари Муҳаммад Эл Барадей Эрон ўзининг уранни бойитиш дастуридан тўлиқ воз кечишни истамаётганлигини маълум қилди.\nУнинг таъкидлашича, Эрон 20та центрифуга билан уранни бойитиш тажрибаларини давом эттирмоқчи.


Ўзбекистонда гиёҳвандлик тобора каттароқ иллатга айланмоқда\nСаида Ўзбекистонда расман 22 мингдан ортиқ гиёҳванд рўйхатга олинган бўлиб, уларнинг жуда кўпчилиги айнан шу иллат оқибатида ширин ҳаётидан, фаровон турмушидан мосуво бўлган.\nТошкентлик Равшан бир вақтлар Тошкентнинг гавжум жойларидан биридаги дўкон эгаси эди. Топиш-тутиши ҳам шунга яраша бўлган.\n“Топганим гиёҳванд модда сотиб олишга кетаверди. Шундан кейин савдо ҳам ўлди, дўкон ҳам ёпилди”, - дейди Равшан.\nРавшанга ўхшаганлар мамлакатда кўп. Наркотик модда баъзи камбағалларни бой, бойларни қашшоққа айлантиргани ҳақида ҳам мисолларни кўплаб келтириш мумкин.\nМустақил кузатувчилардан бирининг айтишича, наркотик моддалар савдоси билан шуғулланаётганлар орасида милиция ходимлари ҳам анчагина.\n“Ўтган йили Қарши шаҳрида гиёҳвандлик моддаси сотаётганида 6 нафар милиционер қўлга олинди. Айнан ИИБнинг наркоманияга қарши кураш бўлимида юқори лавозимда ишлайдиганлардан бири ҳам шу иш билан шуғуллангани учун айни пайтда тергов беряпти”, - деди мустақил кузатувчи.\nЯқинда Тошкентда жиноятчилардан мусодара қилинган 600 килограммга яқин наркотик модда ёқиб юборилди. Маълумотларга кўра, бу моддаларнинг катта қисми Сурхондарё ва Қашқадарё, Тошкент вилоятлари ҳиссасига тўғри келади. Ўтган йили мамлакатда гиёҳванд моддалар билан боғлиқ 8,5 минг жиноят содир этилган.\nТошкент шаҳри ва вилоятида гиёҳванд модда қабул қилувчилар сони бошқа ҳудудлардагидан кўра кўпроқдир. Наркологлардан бирининг таъкидлашича, гиёҳвандлар орасида иқтисодий бақувват оилалар аъзолари кўпроқ учрайди. Уларнинг аксарияти ихтиёрий равишда мутахассис ёллаб даволанади.\nНарколог ҳозири вазият айни пайтда мавжуд аноним хоналар сонини янада кўпайтиришни талаб этаётганини билдирди.\nРасмий маълумотларга кўра, Ўзбекистонда гиёҳвандлик ортидан ОИТС ва ОИТВ касаллигини юқтирганлар сони 4 мингтага яқин.\nШундайлардан бири тошкентлик Надя. У енгилтак қизлар даврасига тушиб қолиб, наркотик истеъмол қилишни бошлаган ва ОИТСга чалинган.\n“Эрим билан вақтли ажрашганман, бир фарзандим бор. Ҳозир ўғлимнинг тақдирини кўпроқ ўйлайдиган бўлиб қолганман. Мендан кейин у кимнинг қўлига тушади, ҳаёти қандай кечади, қорни тўйиб овқат ейдими? Мен ҳозир ҳам унинг қорнини тўйдира олаётганим йўқ. Чунки топганим дорига кетмоқда”, - дейди Надя.\nРоҳиланинг (исми ўзгартирилган) сўзларига қараганда, йигити наркотик моддалар орқасидан қамоққа тушган. Уни кўргани йигитнинг ойиси билан борганида қамоқхона хизматчиларидан бири бу йигит ОИТВга чалинганини айтган. Кейин ўзини ҳам текширтирганида бу касални юқтиргани маълум бўлган.


Сабзи нархи қимматлаганига расмий изоҳ берилди\n19.06.2021 14:33 0 2599\nРеспубликада сабзи нархининг ошгани, унинг импорт қилиш эҳтимоли юқори эканлиги юзасидан ижтимоий тармоқларда тарқалган маълумотларга Қишлоқ хўжалиги вазирлиги расмий муносабат билдирди.\nНега сабзи нархи қимматлашди?\nЖорий йилнинг апрель-май ойларида сабзининг бозорлардаги ўртача нархи 2000-2500 сўмни ташкил этган. Аммо, ҳозирги пайтда сабзининг нархи кескин ошиши кузатилмоқда. Жорий йилнинг эртаки муддатлари, яъни февраль-март ойларида фермер ва қишлоқ хўжалиги корхоналарининг асосий майдонларида 15,2 минг гектар, аҳоли томорқа майдонларида эса 18,4 минг гектар сабзи экинлари экилган.\nЖорий йил февраль ва апрель ойларида ҳавонинг кескин совиб кетиши кузатилди. Айнан шу сабабли эртаки муддатда экилган сабзининг пишиши 20-25 кунга узайиши қайд этилди. Шу боис сабзининг мавсумий тўлиқ етилиш ва йиғиштириб олиш муддати июнь ойининг охирига тўғри келмоқда.\nАйни пайтда Вазирлик тегишли мутасаддилар билан биргаликда маҳсулотни қисқа муддатда даладан йиғиштириб олиш ҳамда Тошкент шаҳри ва вилоятлардаги марказий деҳқон бозорларига ўз вақтида етказиб бериш юзасидан чора-тадбирлар ишлаб чиққан.\nҚайд этилишича, айни пайтда фермер ва қишлоқ хўжалиги корхоналари томонидан ғалладан бўшаган 40,5 минг гектар майдонларга сабзи экиш режалаштирилган.\nРеспублика ҳудудларининг иқлим шароитларидан келиб чиққан ҳолда сабзи маҳсулоти октябргача далаларда етиштирилиб, аҳолига етказиб бериш бўйича прогноз параметрлар белгиланган.\nВазирлик маълумотида келтирилишича, бугунги кунда республиканинг деҳқон бозорларида сабзининг ўртача нархлари 6000-8000 сўм/кг бўлса, фермер хўжаликлари дала майдонларида 4000-5000 сўм/кггача ташкил этмоқда.


07.11.2018 15:44 0 2850\n«Сувсоз» давлат унитар корхонаси 2018 йил 22 ноябрдан Тошкент шаҳри бўйича янги тарифлар амалга киритилишини маълум қилди.\nУнга кўра, сув таъминоти бўйича – 1 кубометр учун тўлов 245 сўм 280 сўмга, оқава сув бўйича – 1 кубометр учун тўлов 210 сўмдан 235 сўмга оширилди.\nЯнги тарифлар Тошкент шаҳар ҳокими Бош молия маҳкамаси томонидан 2018 йил 6 ноябрда тасдиқланган.\nТошкент шаҳар Хокимининг 2018 йил 12 январдаги қарорига биноан, 2018 йил учун Тошкент шаҳрида ичимлик сув таъминоти хизматлари тарифларига махсус устама ҳақ миқдори истеъмолчилар учун — 100 сўм 1 кубометрдан олинади.\nАввалроқ, ноябрь ойида электр, газ ва иссиқ сув ҳамда иситиш тизими нархлари оширилганди.\nЭслатиб ўтамиз, совуқ сув нархи охирги марта шу йилнинг 1 майида оширилган эди.


Толиблар калта иштонда футбол ўйнашни тақиқлади - xabar.uz\n18.05.2022 15:23 0 1481\nАфғонистоннинг Ғазни вилоятида «Толибон» ҳаракати вакиллари кўплаб спорт турларини ўтказиш ва шуғулланиш бўйича янги тақиқлар ўрнатган.\nМаҳаллий нашрларнинг хабарига кўра, мусобақа ва машғулотлар пайтида калта иштонда футбол ўйнаш тақиқланган. Шунингдек, 18 ёшга тўлмаган шахсларга спортнинг барча турлари билан шуғулланиш ман этилган.\nБундан ташқари, курашчиларга фақат тик турган ҳолатда кураш тушиш тавсия қилинган. Партер ҳолатида курашиш тақиқланган.\nМаълумот учун, курашда партер — спортчилардан бири курашни ёнбош, орқа ёки кўкраги билан ётган ҳолда бошлаши керак.\nфутбол Афғонистон толибон\nСпорт бугун, 08:52\nАзизбек Ҳайдаров раҳбарлик лавозимига тайинланди\nСпорт Кеча, 20:41


Бирдамлик ва ҳамжиҳатлик – осойишталик омили | FargonaZiyo.uz\nБирдамлик ва ҳамжиҳатлик – осойишталик омили\nАйни пайтларда баъзи қўштирноқ ичидаги тоифалар тамонидан ислом дини таълимотининг нотўғри талқин қилиниши, эзгуликка чақирувчи муқаддас динимиз шаънига ноўрин таъна тошлари отилишига олиб келмоқда. Ваҳоланки, “ислом” сўзининг ўзаги “салом” сўзидан олинган бўлиб, тинчлик ва саломатлик маъноларини англатади. Учинчи маъноси–итоатдирки, бундан Аллоҳнинг кўрсатмаларига амал қилиш ҳаракатида бўлиши лозим, деган хулоса чиқади.\nМинг шукурлар бўлсинки, юртимиз тинч бўлгани учун яна ҳам кўркам, обод, бўлиб бормоқ. Юртимизда азал-азалдан турли эътиқодга мансуб миллат ва элатлар истиқомат қилиб келган. 130 дан зиёд миллат фарзандларининг ҳур ва озод диёрда туғилиб, тинчлик ва осойишталик кайфиятида яшашлари Ватанимиз бағрикенглик ўлкаси эканининг ёрқин намунасидир. Уларнинг баҳамжиҳат, осойишта, аҳил-иноқликда бир-бирларининг эътиқодларини ҳурмат ва эҳтиром руҳида яшаб келишларининг ўзи Яратганнинг халқимизга берган улкан неъматидир.\nИслом дини нафақат инсоннинг ўзи, балки ўзга одамларга, ҳатто наботат ва ҳайвонатга, қўйингки, барча мавжудотга нисбатан раҳм-шафқатли ва меҳрибон бўлишга чақиради. Зўравонлик, қўпорувчилик ва тажовузкорликни у ҳеч қачон оқлаган эмас ва оқламайди ҳам. Ислом дини урушни бало ва офат деб билади. Ёв билан тўқнашув фақат мудофаа мақсадида бўлишига рухсат беради. Ислом дини ёвузликка қарши курашда ҳам адолат ва инсонпарварлик меъёрларидан ташқари чиқиб кетмасликка буюради. Дин ва миллатидан қатъий назар, тинч, осуда яшаётган халқларга нисбатан тажовузкорлик қилмасликка ундайди. Ислом дини ўзга дин вакиллари билан ҳамжиҳатликда ва улар билан гузал услубда мунозара қилишга буюради. Аллоҳ таоло каломида марҳамат қилади.\nяъни: “(Эй, мўминлар!) Сизлар аҳли китоблар билан фақат энг чиройли услубда мунозара қилингиз, илло уларнинг орасидаги зулм (тажовуз) қилганлар бундан мустаснодирлар” деб марҳамат қилган. (Анкабут сураси, 46-оят).\nБошқа дин вакили билан чиройли муносабатда бўлиш нафақат Қуръон Карим оятларида балки, Набий алайҳиссалом ҳадисларида ҳам учратамиз. Пайғамбаримиз Муҳаммад соллаллоҳу алайҳи васаллам бошқа дин ва эътиқод вакилларига бағрикенг бўлиш, уларнинг эътиқодини ҳурмат қилиш, ҳақларига риоя этишнинг олий намунасини кўрсатибгина қолмай, умматни ҳам ҳамиша ана шу йўлдан боришга даъват қилишдан чарчамадилар. Расулуллоҳ соллаллоҳу алайҳи васалламдан Анас ибн Молик розияллоҳудан ривоят қилинган ҳадисда:\n“Халқнинг барчаси Аллоҳнинг қарамоғидадир. Уларнинг Аллоҳга маҳбуброғи аҳли-аёлига наф берувчироғидир”, дейилган.\n«Ким ғайридинга азият берса, менга азият бергандай бўлади, ким менга азият берса, қиёмат куни унга хусуматчи бўламан», деганлар.\nЯна бир бошқа ҳадиси шарифларида шундай марҳамат қилганлар:\n«Ким ғайридин ёки аҳдлашилган бошқа дин вакилини ўлдирса жаннат ҳидини ҳам ҳидламайди».\nҚуръони карим ва ҳадис шарифларда ислом аҳли учун берилган кўрсатмаларда фақат эзгуликка даъват этилганини кўрамиз. Ислом дини зулм, тажовузкорлик адолатсизлик, турлихил фирқаларга бўлинишдан ҳамда зиёнкорлик каби разил ишларни қоралайди ва улардан ҳазар қилишга буюради. Тинчлик-хотиржамликдек неъматларни бериб қўйган Аллоҳ таоло инсонларни турли фирқа ва гуруҳларга бўлиниб кетишдан ва шу йўл билан бир-бирларига душманлик қилишдан қайтарган ҳамда бунга эришишнинг асосий йўли сифатида Қуръони карим ҳукмларидан чекинмасликка буюриб шундай деган:\n“Ҳаммангиз Аллоҳнинг «арқони»ни (Қуръонини) маҳкам тутинг ва фирқаларга бўлинманг ҳамда ўзаро адоватда бўлган пайтларингизда дилларингизни (туташтириб) ошно қилиб қўйган Аллоҳнинг неъматини ёдда тутинг. Унинг неъмати туфайли биродарларга айландингиз. Дўзах чоҳи ёқасида турганингизда, сизларни ундан қутқарди. Шояд ҳақ йўлни топгайсизлар, деб, Аллоҳ Ўз оятларини сизларга шундай баён қилади!” (Оли Имрон сураси, 103-оят).\nИслом дини бошданоқ инсониятга асл мурувватни, диндошларига, ҳатто ғайримуслимларга эҳтиром ҳамда бағрикенглик билан муносабатда бўлишни ўргатиб келган ва келмоқда. Ислом ўзидан аввалги самовий динларни (яҳудийлик, насронийлик) шунчаки ҳурмат қилиш билан чекланмай, ўша дин аҳлларига чексиз мурувватлар кўрсатган. Уларнинг ҳақ-ҳуқуқларини қонун билан мустаҳкамлаб қўйган. Маданияти ва анъаналарига эҳтиром билан қараган. Асрлар давомида бу қоидаларга амал қилиб яшаган мусулмонлар бир-бирларига ва ҳатто ораларида яшайдиган бошқа миллатларга, аҳли зиммага ҳам мурувватнинг мислсиз намуналарини кўрсатиб, бутун инсониятга ибрат бўлишди.\nМулоҳазаларимизга интиҳо нуқтасини қўйишдан муқаддам, Аллоҳ таоло юртимиздаги барча миллат ва элатларни, дин вакилларини бирдам ва ҳамжиҳат бўлиб, осойишта ҳаёт кечимоқликларини насиб этсин, турли хил ихтилоф, келишмовчик ва зиддиятлардан, биз билган ва билмаган ҳар қандай бало-офатлардан Ўз паноҳида сақласин деб қоламиз.\nОлтиариқ тумани «Оқ масжид» масжиди имом-хатиби\nPrevious Post: Бу бизни нимага ўргатади?\nNext Post: Киприк уласам бўладими?


05:53 / 29.09.2021 | Зайнаб | 132\nАссалому алайкум! Ман ёнғоқ ва қуритилган мевалар сотаман, Бировни қўлида ишлайман. Шу ишимда ўрик қоқи билан бир келишмовчиликлар бўлиб қолди. Ўрик қоқини хилма хиллари бўлиб уларни ичида юмшоғи (яъни озгина увитамиз юмшоқ бўлади) ҳам бор. Покупательлар буни увитиб сотишимизни базилари билади базилари тушунмайди билмайди. Ўрик қоқини сочный юмшоқ қилиб қуритиб бўлмайди. Бир қўшним увитаётганимни кўриб сизлар харом ишни қилаябсизла бу торозидан уриш деб кўп қайтаради. Ўрик қоқини ҳамма юмшоқ қилиб сотади биз сотмасак пакупателлар бошқа ердан олишади, улар ўрик қоқини каттигини олишса уйга бориб увитиб ейишади, юмшоқ қоқига талаб катта, Амаллар ниятларга боғлиқдир десам ҳам қўшнимга тушинтира билмадим. Директорим жуда ҳам эътиқодли мўмин киши. У манга бу ҳақида ман илм ахилларидан кўп суриштирганман. Туркиялик шайхлар фатво беришган деди. Манга бир йўл кўрсатсангиз, агар тарозидан уриш бӯлса жавоб юборсангиз ман директоримга кўрсатайин, агарда директорим ҳақ бӯлса қўшним учун бир сахих далил айтсангиз. Қўшнимга кўрсатсаму қўшним мусулмонлар торозидан уришади деган нарсани калласидан чиқариб ташласа.\n– Ва алайкум ассалом! Харидорга ўрик увитилганини билдириб қўйиш керак. Бу масалада асосий нуқта, алдов. Харидор бу яхши нави, шунинг учун қиммат деб алданиб қолмаслиги керак. Юмшоқлиги увитилганидан эканлигини билса, айтиб сотилса муаммо йўқ. Валлоҳу аълам!


Шуҳрат Абдураҳмонов яна эътибор марказида! Тармоқда...\n13.11.2020 15:12 0 40680\nАудиода қачон ўтгани номаълум йиғилишда ҳоким журналистлар билан қандай гаплашиши, шунингдек, Марҳамат туманидаги «шаллақилар»га қандай чора кўрганини айтиб мақтангани англашилади.\nЯъниким, ҳоким журналистларнинг «қичиқ савол»ларига тоқати йўқлиги, «нормальний» мулоқот қилиш тарафдори эканини таъкидлаб, гап орасида оммавий ахборот воситалари ходимларидан бирини «ҳезалак» деб ҳақоратлайди.\nБундан ташқари мажлис ўтказаётган пайтда гўёки «шаллақилик» қилган марҳаматлик мурожаатчиларни «15 суткага тиқиб» қўйганини ҳам писанда қилади.\nТарқалган аудио бўйича ҳали ҳеч қандай расмий изоҳ берилмади.\nАндижон вилояти ҳокими Ш.Абдураҳмоновнинг оғзи ҳам, юраги ҳам «полвон» экани ҳеч кимга сир эмас. Бунга мисоллар кўп, аммо иккитасини эслаш кифоя:\nЎтган йили тарқалган аудиолардан бирида у Соғлиқни сақлаш вазири А.Шодмоновни (эндиликда собиқ) «вазирча» деб ҳақоратлаганди.\nШу йилнинг 16 август куни (карантин қоидалари э-энди юмшатилган пайтда!) кичик қизининг 19 ёшга тўлиши муносабати билан каттагина (афтидан 30 кишидан кўп!) зиёфат уюштириб «ставкаси» баланд хонанда Муниса Ризаевани хизматга чақирганди.\nҲар икки ҳолатда ҳам ҳеч ким ҳокимнинг мушугини «пишт» демаганди. Бу сафар ҳам шундай бўлиши эҳтимоли юқори.


“Россиянинг Украинага ҳужуми Москва учун ҳақиқий ҳалокат бўлади” | Interpress.uz\nБош саҳифаДолзарб"Россиянинг Украинага ҳужуми Москва учун ҳақиқий ҳалокат бўлади"\nОқ уйда Қўшма Штатлар етакчиси Жо Байден президент сифатида ўтган бир йил мобайнида амалга оширган ишлари юзасидан матбуот-анжумани ўтказди. Матбуот анжуманида ОАВ вакилларидан 30 киши иштирок этди. Оқ уй бунинг сабабини ўта тез суръатда тарқалаётган «Омикрон» штамми билан изоҳлади.\nҚайд этиш керак Жо Байден президентлик фаолиятининг илк йилида 10 та матбуот-анжумани ўтказган. Президентлигининг биринчи йилида Трамп 22 ва Барак Обама эса 27 марта шундай тадбир ташкил этган.\nПресс-конференцияда АҚШ етакчиси Европада хавфсизлик ва Украинага Россиянинг эҳтимолий босқини хусусида ҳам тўхталиб ўтди. Байден Кремлнинг агрессив сиёсатини яна бир бор кескин танқид қилди. Президентнинг айтишича, Москва Киевга ҳужум қилса мисли кўрилмаган муаммоларга дуч келади.\nЖо Байден: Ҳозирда АҚШ тайёрлаётган санкцияларни Путин илгари ҳеч қачон кўрмаган.\nАҚШ Украина масаласида НАТО билан якдил.\nРоссиянинг Украинага ҳужуми Москва учун ҳақиқий ҳалокат бўлади.\nРоссия долларда операциялар ўтказиш ҳуқуқидан маҳрум этилади.\nРоссия Украинага уруш бошласа, одамларини мисли кўрилмаган даражада йўқотади.\nРоссия билан хавфсизлик масаласида ўтказилган учта йиғилишдан бирон наф чиқмади.


NYT: Флиннга истеъфога кетишдан аввал Россиядан санкцияларни олиш режаси берилган\n14:24 / 20.02.2017\nАҚШ президентининг миллий хавфсизлик бўйича собиқ маслаҳатчиси Майкл Флиннга у истеъфога кетишидан бир ҳафта аввал Украинадаги вазиятни тартибга солиш орқали Россиядан санкцияларни олиш режасини тақдим қилишган. Бу ҳақда The New York Times нашри хабар бермоқда.\nРоссия ва Украина ўртасидаги вазиятни тартибга солиш режаси Флинн кетишига қарамасдан, ҳозирча буткул рад этилмаган. Ҳужжатни Трампнинг шахсий ҳуқуқшуноси Майкл Коэн, бизнес-ҳамкори Феликс Сэтер ва Трамп сайловолди штабини бошқарган Пол Манафорт топширган.\nШу билан бирга режани ишлаб чиқишда асосий ролни украиналик депутат Андрей Артеменко ўз зиммасига олган. Хусусан, ҳужжатда Украина шарқидан "россиялик" ҳарбийларнинг тўлиқ олиб чиқилиши ҳамда украиналиклар орасида "Қримни Россияга 50 йилдан 100 йилгача муддатга ижарага бериш керакми?" деган масала бўйича референдум ўтказиш назарда тутилган.\nНашрда таъкидланишича, бу режага Оқ уй қандай муносабат билдириши номаълум, бироқ украиналик дипломатлар орасида у норозилик уйғотди. Украинанинг АҚШдаги элчиси Валерий Чалий депутат Артеменконинг АҚШ маъмуриятида Киев манфаатларини билдиришга ваколати йўқлигини таъкидлаб ўтган.\nМайкл Флинн 13 февралда Россиянинг АҚШдаги элчиси Сергей Кисляк билан алоқаси борлиги ҳақида ёлғон маълумотлар бергани учун истеъфога кетганди.\nРоссия Украина Майкл Флинн


OzodlikOnline: Мусулмонлар “Исломий давлат” балосидан қандай қутулиши мумкин?\n24 ноябр 2020, Тошкент вақти: 02:51\nИорданиялик мусулмонлар "Исломий давлат"нинг қора байроғини ëқишмоқда.\nЎзини аввалига Ироқ ва Шом ислом давлати (ИШИД)¸ кейинроқ эса “Исломий давлат”(ИД) деб атаб¸ Ислом ва мусулмонлар номидан турли ваҳшийликларни амалга ошираëтан террор гуруҳи боис жаҳон бўйлаб Ислом ва мусулмонлардан ҳадиксираш янада кучайди. Бу гуруҳ томонидан иорданиялик учувчининг тириклайин ëқиб юборилгани бу террорчиларнинг авваламбор мусулмонлар бошига келган бало эканини англашга хизмат қилмоқда. Душанба куни жонли суҳбатда ана шу балодан қутулиш йўллар ҳақида гаплашамиз.\nИнсониятга қарши содир этилаëтан турли жиноятларини Ислом номи билан оқлаб¸ бу жиноятлар далилини Интернетда пешма-пеш намойиш этиб келаëтан "Исломий давлат" гуруҳининг сўнгги пропаганда тактикаси унинг ўзига қарши ишлай бошлади.\nМусулмон давлатларини ўзига қарши ҳарбий амалиëтларга қўшилишдан қайтариш ва унинг оқибатларидан қўрқитиш мақсадида Youtubе порталига қўйилган иорданиялик учқичнинг тириклайин ëқиб юборилиш ҳодисаси айнан тескари натижа бера бошлади.\nИслом номидан қилинган бу ваҳшийлик ИДни қоралашга кўп ҳам ошиқмаëтган аксар мусулмон¸ хусусан¸ араб жамоатчилигини жунбушга солди ва уларнинг кескин норозилигини уйғотди.\nЧунончи¸ Дунё уламолар иттифоқи шу муносабат билан эълон қилган баёнотда бандасини оловда ёндириш билан жазолаш фақатгина Оллоҳнинг иродасида бўлган дўзах азоби экани айтилди.\nДунё уламолари иттифоқи раҳбари Юсуф Қарзовий иорданиялик учувчи Муоз ал Касасбеҳнинг тириклайин ёндириш орқали қатл этилишини Исломга мутлақо зид, дея қоралади:\n"Иттифоқ бу экстремист гуруҳни Исломга ҳеч бир алоқаси йўқ гуруҳ, деб ҳисоблайди ва унинг ҳаракатлари муттасил динимизга зиён етказмоқда", деди жумладан шайх Қарзовий.\nСаудиялик уламо Салмон ал Удаий Twitter тармоғидаги саҳифасида бу воқеага муносабатини баён қиларкан: "Одамни ёқиш ваҳшиёна жиноятдир ва бу амалдан, сабабларидан қатъий назар, шаъриат қайтаради", деб ёзди.\n“Ал-Азҳар” университети шайхи Аҳмад ат-Тоййиб эса ИДни "террорчи-иблис" гуруҳ деб қоралади ва Ислом номидан бундай ваҳшийлик қилаëтганларнинг ўзини чормихга тортиш лозимлигини таъкидлади.\nҲатто, "Исломий давлат"ни қўллаб келаётган Ал-Қоида каби бошқа террор гуруҳлари ва радикал исломий ташкилот етакчилари ҳам шаъриатда мутлақо қайтарилган ва ёлғиз Оллоҳга оид, деб кўрилган амалнинг жангарилар томонидан содир этилганига эътироз билдирмоқда.\nАйни пайтда¸ араб давлатлари¸ хусусан¸ Иордания ва Ироқда “Исломий давлат”га қарши кескин чоралар кўриш талаби билан чиқишлар бўлиб ўтмоқда.\nБундай талабга жавобан Ғарб ва араб ҳукуматларини ИД томонидан исломий халифат ҳудуди деб эълон қилинган минтақаларга ҳаво ҳужумларини кучайтирдилар.\n“Исломий давлат” гуруҳига қарши курашнинг энг самарали йўли¸ Сизнингча¸ қайси?\nДунë жамоатчилиги¸ хусусан¸ мусулмон дунëси бу гуруҳнинг Ислом ва аксар мусулмонларга қарши жиноий тўда эканини англаши учун нима қилиш керак?\nЎзбекистон¸ қолаверса¸ Марказий Осиëдаги “ИШИДга ошиқлик” ва бу гуруҳ сафига қўшилиш истагини қандай тўхтатиш мумкин?\n9 февраль¸ душанба куни Тошкент вақти билан оқшомги соат 7 дан 8 га қадар бу хусусдаги кузатишларингиз билан жонли суҳбатимизда иштирок этинг!\nЖонли суҳбатга қўшилиш учун 7 дан 8 га қадар OzodlikOnline, OzodSkype ва OzodOvoz Skype манзилларига қўнғироқ қилинг.\nШарҳларни кўринг (68)\n"Исломий давлат" яна камида уч одамни ёқиб юборди\nУламолар иорданиялик учувчи ёндирилганини кескин қораламоқда\n"Исломий давлат" гуруҳи гаровдаги иорданияликни тириклай ёқиб юборди


Ўпкада қора доғ — фақат сил дегани эмас — silning-davosi-bor.uz\nТурмуш ўртоғим рентгенга тушганда ўнг ўпкасида тангадек қора доғ борлиги аниқланди. Шифокорлар унга сил касалликлари диспансерига бориб даволанишни тавсия қилишди. У ўзига яраша тўқ оиланинг фарзанди. Ҳозир ҳам оиламиз бекаму-кўст. Қандай қилиб унда бу касаллик пайдо бўлганига ҳайронмиз.\nМ. Отабоева, Бухоро вилояти\nТАВСИЯ ЭТАМИЗ: Плеврит бўлмай десангиз…\nЎпкада қора доғ аниқланса, буни дарров сил деб хулоса қилиш нотўғри. Чунки одатдагидек шамоллаш, йўтал ўтказгандан сўнг ҳам ўпка тўқимасининг қалинлашуви кузатилиши мумкин. Ёки бирон ўсма, абцесс, киста ва бошқалар аломати бўлиши мумкин. Рентген тасвирида ўпкадан ташқари патологиялар ҳам ўпкада доғ бўлиб кўринади. Масалан, плевра юзасида суюқлик йиғилганда, плевра яллиғланиши, аорталар аневризми, лимфа тугунлари катталашганда, қизилўнгач чурраси, умуртқа ёки қовурғаларда ҳосила пайдо бўлганда ҳам ўпка соҳаси рентген тасвирида оқ ёки қора доғлар кўзга ташланади. Шу боис рентген қоғозида “рентгенолог хулосаси” деб ёзилади, демак бу ташхис эмас. Мутахассис шифокор эса аввало бу доғ айнан қайси аъзодалиги, қандай касаллик белгиси эканлигини лаборатор таҳлиллар асосида аниқлаб олиши керак.\nАгар фтизиатр кўригида беморда сил касаллиги борлиги аниқланса, бу ҳам тамға эмас. Ҳозирги вақтда силнинг давоси топилган. Лекин даволаниш курси бир неча ойни ўз ичига олади. Бемор дориларни шифокор айтган барча талабларга риоя қилса, бу дарддан фориғ бўлиши мумкин. Тузалгандан кейин ҳам ўзини текширтириб турса, организми бақувват бўлса, касаллик қайталанмайди.\nАввалги мақола: Қизиқарли саволларга ажойиб жавоблар\nНавбатдаги мақола: Сил насл сурмайди


ЖИЗЗАХ – “Сел ювиб кетган кўприк ҳануз тикланмади”\n19 октябр 2019, Тошкент вақти: 00:51\nФОРИШ. “Жиззах вилояти Фориш тумани Хонбанди шаҳарчасидан мактуб йўлламоқдамиз. Сел ювиб кетган кўприк ҳақида ёзган эдик, аммо масъуллар кўпсонли аҳолини қийнаётган масалага эътибор қаратмаяпти. “Обод қишлоқ” дастуридан “эсдалик” бўлиб қолган ахлатни ҳам биров тозалай демаяпти. Кўприкни ким, қачон тиклаб беради?!”\n(Бу хабар Озодликка 8 май куни келган.)


Инфляция нимаси билан зарарли ва унга қарши қандай курашиш мумкин | Fayzbog.uz\n04.09.2017 / Маъмурият /\nИқтисодий ислоҳотлар авж палласига чиқди. Валюта бозори либераллашуви жараёни кечмоқда, эрта-индин алмашинув курслари тенглашади, аҳоли ва бизнес валютани банкларда ва алмашинув шохобчаларида бемалол содиш-харид қилиш имкониятига эга бўлади. Экспорт учун барьерлар қисқаради. Бизнесни юритиш учун маъмурий харажатларни қисқартириш, табрикорларнинг моддий ресурслардан фойдаланишини енгиллатиш бўйича чоралар режалаштирилмоқда. Солиқ ислоҳоти муҳокама этилмоқда. Банк ислоҳоти эшик қоқмоқда. Рақобатни ривожлантириш ва бизнес юритиш учун тенг шароитлар яратиш бўйича чоралар кўзда тутилмоқда. Маъмурий ислоҳотларни ўтказиш режалари чоп этилмоқда.\nУшбу чораларнинг амалга ошиши бозор механизмларининг ишлаши учун шароитларни анчайин яхшилайди, демакки, маҳсулотларимизнинг рақобатбардошлигини ошириш, ишлаб чиқаришни, сотув ва бандликни кенгайтириш учун асос ва рағбат пайдо бўлади.\nБуларнинг бари истеъмол товарлари ва хизмат кўрсатиш, хом ашё ва бутловчи қисмлар, ишчи кучи, молия, валюта бозорларининг самарали ва биргаликда ишлашини назарда тутади. Шунингдек, ҳукуматнинг иқтисодий ривожланишни рағбатлантириш учун турли хилдаги пул ва бюджет сиёсати воситаларидан фойдаланишини тақозо этади. Лекин, бу бозорлар яхши, бетўхтов ишлаши, ҳукумат эса, бозор иқтисодиётига таъсир кўрсатиш воситаларидан самарали фойдалана олиши учун, бир ўта муҳим шартни бажариш – кучли инфляцияни йўқотиш керак.\nИнфляция – бу нима?\nИнфляция – бу мамлакат ичида миллий валюта харид қобилиятининг пасайиши жараёни бўлиб, аввало нархларнинг умумий даражаси кўтарилишида ифодаланади. Инфляция нархлар индекси ёрдамида ўлчанади (энг машҳури – истеъмол нархлари индекси, ИНИ).\nБаъзида инфляцияни девальвация – бошқа миллий валюталар (асосан етакчи жаҳон валюталари)га нисбатан миллий валюта қийматининг пасайиши билан адаштирадилар. инфляция ва девальвация бир-бирига фаол таъсир кўрсатса-да (қандай таъсир кўрсатиши ҳақида қуйироқда сўз юритамиз), барибир, бошқа-бошқа ҳодисалардир.\nИнфляция – бу мамлакат ичида миллий валюта харид қобилиятининг пасайиши жараёни бўлиб, аввало нархларнинг умумий даражаси кўтарилишида ифодаланади.\nДевальвация – бошқа миллий валюталар (асосан етакчи жаҳон валюталари)га нисбатан миллий валюта қийматининг пасайиши.\nСуст инфляция (ривожланган давлатлар учун йиллик 3–5%, ривожланаётган мамлакатлар учун – 6–10%) қаттиқ зарар келтирмайди, аксинча, иқтисодиёт учун фойдали ҳамдир. Лекин бундан кучлироқ инфляция хавф туғдиради – у иқтисодий тараққиёт учун жиддий тўсиқ бўлади. Йиллик 20%дан юқори инфляция “катта одимловчи”инфляция дейилади ва, одатда, ҳукуматлар уни суст инфляция даражасига тушириш учун курашадилар.\nҚайд этиш ўринлики, сўмнинг қора бозорда кескин тушиб кетишидан кейин (бу Россия рубли ва унинг кетидан қозоқ тенгеси курси тушиб кетишининг оқибати), айниқса кейинги ярим йил-бир йилда, менинг сезишимча, мамлакатимизда инфляция кучайди (афсуски, инфляциянинг расмий кўрсаткичлари, юмшоқроқ айтганда, ишонч уйғотмайди ва улар асосида текшириш иложсиз кўринади). Бу – иқтисодий тараққиётга нисбатан жуда кучли таҳдид, у ўтказилган ва амалга оширилаётган ислоҳотларни йўққа чиқариши мумкин.\nИнфляция жадаллашувининг зарари нимада?\n1. Инфляциянинг кучайиши белгиланган (яъни фақат вақти-вақти билан кўриб чиқиладиган)даромадга эга одамларга зарар келтиради – улар эса, деярли барча ёлланма ишчилар, шунингдек ижтимоий нафақа олувчи пенсионерлар, талабалардир. Уларнинг белгиланган даромадлари нархлар ўсиши сабабли қадрсизланаверади.\n2. Катта одимловчи инфляция ишлаб чиқариш фаолияти билан шуғулланиш ва инвестиция киритишга қизиқишни сусайтиради. Ишлаб чиқариш билан шуғулланиш, айниқса узоқ муддатли инвестиция лойиҳаларига аралашиш мутлақо фойдасиз бўлади: ишлаб чиқаришда маблағ жуда секин айланади ва ўзининг харид қобилиятини йўқотади. Шу сабабли фаол тадбиркорлик фаолиятининг бош соҳаси товарлар ва валюта билан чайқовчилик қилиш бўлиб қолади, у турли маҳаллий бозорлардаги нархлар ўртасидаги фарқда (турли бозорларда нархлар турлича суръатда ўзгаради) ва вақт ўзгаришида пул ишлаб олиш имконини беради. Шу сабабли, агар инфляцияни жиловламасак, молия соҳаси ва валюта бозорининг либераллашуви молиявий ресурсларнинг ишлаб чиқаришдан чайқовчилар қўлига ўтиб кетишига олиб келади, бу эса инвестицияларга ва ишлаб чиқариш ҳамда бандликнинг ўсишига салбий таъсир кўрсатади.\nАгар инфляцияни жиловламасак, молия соҳаси ва валюта бозорининг либераллашуви молиявий ресурсларнинг ишлаб чиқаришдан чайқовчилар қўлига ўтиб кетишига олиб келади, бу эса инвестицияларга ва ишлаб чиқариш ҳамда бандликнинг ўсишига салбий таъсир кўрсатади.\n3. Катта одимловчи инфляция молиявий бозорларнинг меъёрдаги фаолиятини издан чиқаради. Қандай фоизда кредит бериш ва қарз олиш, қимматли қоғозлардан қанча даромадлиликни кутиш керак – буларнинг барчаси кутилаётган инфляция суръатларига боғлиқ бўлади. Аммо катта одимловчи инфляция суръатларини олдиндан айтиш иложсиздир. Натижада, қарз берувчилар ҳам, қарз олувчилар ҳам зарар кўришлари мумкин. Шу сабабли фоиз ставкалари осмонга кўтарилиб кетади, унинг кетидан инфляция суръатлари ва уларнинг тезлашиб кетиши эҳтимоли билан боғлиқ хатарлар ҳам кучаяди. Депозитларга ёки бошқа молиявий активларга пул қўйишга қизиқиш уларнинг қадрсизланишидан хавотир туфайли сўнади. Шунинг баробарида, жамғарма учун ишончлироқ восита сифатида, хорижий валютага талаб ортади. Бунинг натижасида молиявий бозорлар ёмон ишлайди: жамғармаларни инвестицияларга айлантириш ва ишлаб чиқариш тармоғини мақбул пул ресурслари билан таъминлаш функциясини талаб даражасида бажармайди. Бу эса иқтисодиётнинг ривожланишига ўта нохуш таъсир кўрсатади.\nБулар – инфляция кучайишининг асосий салбий оқибатлари, холос. Бошқа яна кўплаб оқибатлар мавжуд.\nИнфляция, пул эмиссияси ва ортиқча бюджет харажатлари\nИнфляция юзага келишининг асосий сабаби – реал иқтисодий ўсиш суръатларига нисбатан пул массаси ўсиш суръатининг ошиб кетишидир. Яъни, мисол учун, ЯИМ бир йилда реал кўрсаткичда (нарх кўтарилишини ҳисобга олмаганда) 5 фоизга, пул массаси эса – 15%га ўсган бўлса, ўртадаги фарқ (10% = 15% — 5%) – бу ориқча пул массасининг ўсиши, у инфляциянинг асосий манбаи бўлади.\nПул массаси (агрегат М1) ва нархларнинг умумий даражаси (истеъмол нархи индекси) ўсиши, 1980–1990 йилларда, фоизларда\nМуомаладаги пул миқдорини назорат қилиш Марказий банк вазифасига киради. МБ пул масасига учта асосий йўл билан таъсир кўрсатиши мумкин:\n– очиқ бозордаги амалиётлар – валюта ва қимматли қоғозларни харид қилиш ва сотиш орқали (агар МБ сотиб олса, миллий валюта билан тўлайди ва бу билан муомаладаги пул массасини оширади, агар сотса – аксинча бўлади);\n– тижорат банкларига кредитлар тақдим этиш орали (кредитлар қайта молиялаш ставкаси бўйича берилади, шу сабабли, агар МЮ пул массасини қисқартиришни хоҳласа, у қайта молиялаш ставкасини оширади, бу билан ундан қарз олишга рағбатни сусайтиради. Бу эса, ўз навбатида, тижорат банкларининг ўз кредитлари қимматлашувига ва бизнес ҳамда аҳоли томонидан пулга талаб камайишига олиб келади; бинобарин, пул массасини кўпайтириш учун қайта молиялаш ставкасини тушириш зарур);\n– давлатнинг ортиқча харажатларини (яъни, давлатнинг бюджет даромадларидан зиёд харажатларини) молиялаштириш орқали.\nБизнинг вазиятимизда, нархларнинг умумий ўсишини тўхтатишни истасак, юқоридагилардан шундай хулосачиқаришимиз мумкин:\n1. Марказий банк очиқ бозорда амалиётлар ўтказиш ва тижорат банкларига арзон кредитлар бериш орқали пул эмиссиясини чеклаши зарур. Шу жиҳатдан, яқинда амалга оширилган қайта молиялаш ставкасини 9%дан 14% га кўтариш тўғри танлов бўлди. Боз устига, банк тизими либераллашувида қайта молиялаш ставкасини яна ҳам юқорироқ кўтаришга тўғри келади. Лекин бу вақтинчалик, инфляцияни жиловлаш учун кўрилган чора бўлади. Молиявий барқарорлик таъминланганидан кейин ставкани камайтириш, кредитларнинг бизнес ва аҳоли учун ҳамёнбоп қилиш мумкин бўлади.\n2. Ортиқча бюджет харажатларини чеклаш керак бўлади. Улар (имтиёзли кредитлар билан бирга) бугунги кунда пул массаси ортиқча ўсишининг асосий манбаи бўлиб келмоқда. Давлат харажатларини (бюджетдан ташқари фондлар харажатларини (ЯИМнинг 35%)ни ҳам) иқтисодиётимизнинг имкониятларига мувофиқ ҳолга келтириш керак! Ҳа, харажатларни қисқартириш (ёки ўсишини чеклаш) – унчалик ҳам хуш ёқадиган чора эмас. Бироқ ортиқча харажатларни фақат ортиқча пул эмиссияси (бу инфляция ва бозор механизмларининг барбод бўлишига олиб келиши мумкин) ёки солиқларни кўтариш (бу бизнеснинг рақобатбардош бўлишига салбий таъсир кўрсатиб, солиқ ислоҳотларини йўққа чиқаради) эвазигагина қоплаш мумкин. Иқтисодиётни либераллаштириш, солиқ юкининг камайиши бир қанча вақтдан кейин иқтисодий ривожланишнинг жадаллашуви ва бюджетга тушумлар ортиши кўринишида ижобий самара беради. Ўшанда давлат харажатларини оширишга қайтиш мумкин. Ҳозир эса, “белни маҳкамроқ боғлаш” талаб этилади.\nИнфляциянинг бошқа омиллари\nИнфляция бошқа омиллар таъсирида ҳам жадаллашиши ва юзага келиши мумкин. Булар, аввало, қуйидагилардир:\nАгар миллий валюта хорижий валюталарга нисбатан арзонлашаётган бўлса, бу импорт товарларнинг қимматлашувини англатади, у эса, инфляциянинг омили бўлади. Бироқ, бошқа томондан олганда, девальвациянинг ўзи кўпинча инфляциянинг оқибати бўлади: ортиқча пул массаси валюта бозорига чиқариб юборилади, хорижий валютага талабни оширади, натижада миллий валютанинг “ички” қадрсизланиши унинг “ташқи” қийматида ҳам намоён бўлади. Яъни, инфляция ва девальвация бир-бирини тўлдириб келади. Шу сабабли, кўпинча, инфляцияни жиловлаш мақсадида (бошқа воситалар билан биргаликда), инфляция учун “лангар” сифатида, алмашинув курсини (бозор услублари билан) фиксациялашдан фойдаланади. Лекин бу восита пул эмиссияси қатъий чегараланган ҳолдагина иш беради. Акс ҳолда, МБ валюта резервлари бир пасда тугайди ва барибир девальвация ўтказишга тўғри келади.\nҲозир бизда валюта бозори либераллашуви амалга оширилмоқда. Марказий банк қандай алмашинув курсини қўллаб-қувватлаши керак (яна бир бор таъкидлайман – бу маъмурий буйруқлар билан эмас, бозор услублари билан амалга оширилади), деган савол кўндаланг туради. Сўмнинг қадрини тушириб, уни мувозанат даражасидан (яъни валюта бозоридаги талаб ва таклиф тенглигини таъминловчи даражадан) паст даражада белгилаш жозибали кўринади. Масалан, талаб ва таклиф мувозанатига бир доллар учун 7000 сўм даражасида эришиладиган бўлса (бу шартли кўрсаткич), алмашинув курсини сунъий равишда бир долларга 8000 сўм даражасида ушлаб туриш маҳаллий ишлаб чиқарувчилар учун фойдали бўлади, чунки экспортимизни арзонроқ, импортни анчайин қиммат қилади. Миллий валютанинг бундай сунъий пасайтирилган қийматини таъминлаш ҳам мураккаб эмас – МБ бозорда долларни харид қилиб, улар ўрнига сўм берса, кифоя. Бироқ бу инфляциянинг кучайишига олиб келади: иқтисодиётда сўм кўпайиб кетади, у нархларнинг умумий ўсишини рағбатлантиради, бунинг устига импорт товарлар доллар қимматлиги сабабли қимматлашади.\nМиллий валюта курсини пасайтириш сиёсатини экспортга йўналганлик моделидан фойдаланувчи кўплаб мамлакатлар қўллайдилар. Биз ҳам шуни амалга оширишимиз лозим. Бироқ бу моделни кейинроқ, инфляцияни жиловлаб олгандан кейин, қайтадан кўтарилиб кетмаслиги учун оҳисталик билан қўллаш талаб қилинади.\nИстеъмол товарлари ва хизматлари нархларининг ўсиши иш берувчилар (жумладан давлат)ни иш ҳақини оширишга мажбур қилади. Бу эса, ўз навбатида, инфляциянинг янги босқичини бошлаб беради: маош кўтарилиши талаб ошишига (одамларда кўпроқ пул пайдо бўлади) ва бозор таклифи қисқаришига (маошнинг ортиши – бу ишлаб чиқарувчи харажатларининг ортишидир) олиб келади, шунингдек ортиқча бюджет харажатлари ҳам ортади, уларни, биринчи навбатда, пул эмиссияси эвазига молиялаштиришга тўғри келади.\nШубҳасиз, инфляция шароитида ҳукумат аҳолининг ижтимоий заиф қатламлари манфаатлари ҳақида ғамхўрлик қилиши керак. Бироқ, шуни ҳам тушуниш керакки, кўп ҳолларда бунинг учун қўлланиладиган чоралар (давлат тармоғида маошлар оширилиши, минимал иш ҳақининг кўтарилиши) фақат инфляциянинг янги босқичини очиб беради, у ҳукуматнинг сайъ-ҳаракатларини тезда қадрсизлантиради. Бундан ташқари, валюта бозорини либераллашуви ва молия соҳасининг етарли ривожланмаганлиги ҳолатида маошнинг кўпайиши хорижий валютага талабнинг ортишига ва “инфляция–девальвация” спирали ишга тушишига олиб келади.\nШу сабабли, инфляцияни жиловлаш учун ҳукумат аҳолининг ижтимоий заиф қатламларини ҳимоя қилишнинг бошқа воситаларидан фойдалангани маъқул – буларга манзилли ёрдам кўрсатиш механизмлари, жамоат ишларини ташкил қилиш, хусусий бизнес фаолияти учун шароитни яхшилаш (бу тадбиркорларга бошқа харажатларни тежаш ҳисобидан иш ҳақини кўтариш ва кўпроқ ишчиларни ёллаш имконини беради).\nИнфляция иқтисодиётга солиқ юкини кучайтириши мумкин, бу аввало прогрессив солиқлар (солиққа тортилувчи база қанчалик катта бўлса, солиқ ставкаси шунчалик юқори бўлади) туфайли рўй беради. Ахир, олдинлари ўрта ёки йирик деб ҳисобланган ва юқорироқ солиқ ставкалари бўйича солиққа тортилган иш ҳақи инфляция туфайли қийматини йўқотади, лекин юқори ставкалар сақланиб қолади.\nАгар биздаги вазият ҳақида гапирадиган бўлсак, бунда расмий курс бўйича миллий валютада тўланадиган божхона тўловлари (моҳиятига кўра булар ҳам солиқлар) энг катта хавотир уйғотади. Алмашинув курслари бирхиллаштирилганда (бу яқин кунларда рўй беради), расмий курс кучли девальвацияга учрайди. Пировардида, тўланадиган божхона тўловлари сезиларли даражада кўтарилади, бу импорт товарлар қийматининг ортишини англатади, бинобарин, инфляциянинг янада авж олишига хизмат қилади. Шу сабабли, ҳукумат расмий алмашинув курси девальвациясидан аввалроқ ёки у билан бир вақтда божхона тўловлари ставкаларини қисқартириши жуда муҳим. Афтидан, ҳукумат бу масала устида иш олиб бораётган кўринади.\nИқтисодиётнинг юқори даражада монополлашганлиги\nИқтисодиётимизнинг кўплаб тармоқларида, афсуски, рақобат муҳити жуда бўш. Бу, кўп жиҳатдан, алоҳида корхоналар ёки корхоналар гуруҳлари учун кўплаб имтиёзлар (солиқ, конвертация, кредит, моддий ресурслардан фойдаланишдаги) борлиги, шунингдек бозорга янги иштирокчилар кириши учун тўсиқлар мавжудлиги ҳамда ташқи рақобатдан ёпиқ эканига боғлиқдир. Монополчи корхоналар, бозордаги ўзларининг истисновий мавқеларидан фойдаланиб, ўта юқори монопол даромад олиш мақсадида нархларни осмонга кўтариб юборадилар. Шу сабабли, инфляцияга қарши курашишда рақобат йўлидаги тўсиқларни бартараф этиш муҳим: барча иштирокчилар учун тенг ўйин қоидаларини тузиш, бизда юзага келган имтиёзлар ва устуворликлар тизимини парчалаш, бозорларга янги иштирокчилар кириши йўлидаги тўсиқларни бартараф этиш.\nИнфляция шароитида аҳоли ва тадбиркорлар, пулларининг қадрсизланишидан хавотирланиб, нақд пулдан, пластик карточкадаги ва талаб қилиб олингунча омонатлардаги маблағлардан имкон қадар тезроқ қутулиб қолишга ҳаракат қиладилар (бу ҳодиса одатда “пулдан қочиш” деб аталади). Натижада пул бирликлари муомаласи тезлиги ортади, бу эса, пул массаси кўпайгандек самарани беради. Бундан ташқари, кўп ҳолларда сотувчилар товарнинг бугунги кундаги нархига эртанги инфляцияни киритадилар, яъни маҳсулотларини аслидан қимматроққа сотишгагина рози бўладилар. Инфляция хавотири, аввало, аҳоли ва бизнес давлатнинг инфляцияни жиловлай олишига ишонмаслигига боғлиқдир. Шу сабабли, инфляцияга қарши кураш қатъий, изчил ва очиқ бўлиши лозим. Фақат шундагина аҳоли ва бизнес инфляция хавотиридан воз кечади, бу эса нарх ўсишига қарши курашнинг муҳим омили бўлади.\nИнфляция хавотири, аввало, аҳоли ва бизнес давлатнинг инфляцияни жиловлай олишига ишонмаслигига боғлиқдир.\nКўрамизки, инфляция ўзини ўзи юзага келтира олиш хусусиятига эга (“маош–нархлар”, “инфляция–девальвация”, инфляция хавотири ва бошқалар). Шу сабабли, инфляцияни бартараф этиш учун, шунчаки пул эмиссиясини чеклашнинг ўзи етарли эмас. Нарх ўсишининг барча асосий сабабларига таъсир кўрсатувчи комплекс чоралар тизими талаб этилади.\nЯна бир бор таъкидлайман: амалга оширилаётган ислоҳотлар “уйқусираб” турган хусусий ташаббус ва тишбилармонлик кучларини уйғотаётган, бозор механизмлари тўлақонли ишлай бошлаётган бугунги кунда инфляцияга қарши курашиш айниқса муҳимдир. Кучли инфляция хусусий ташаббусни ва ресурсларни ишлаб чиқариш фаолиятидан чайқов томонга буриб юборади, молиявий тизимнинг омонатларни инвестицияларга айлантириш имкониятларини чеклайди, бозор кучларининг иқтисодиётимиз самарадорлигини оширишига йўл қўймайди. Шу сабабли ушбу ёвуз кучга қарши инфляцияни юзага келтирувчи ва кучайтирувчи турли-туман омилларнинг барчасини ҳисобга олган ҳолда курашишга куч ташлаш ниҳоятда муҳим.\nТўй ўтказиш тартибини бузганлар қанча жаримага тортилиши маълум бўлди\nНега қадимги Миср коҳинларини ҳам сиёсий мутахассис деб аташ мумкин?\nТўра Мурод: Ёшлар давлат таянчи\nХалқ фикри: Нуруллоҳ Муҳаммад Рауфхон озод этилиши лозим!\nХитойлик «муҳандис»ларнинг қўлбола ихтиролари\nНУҚТАСИ ҚАНИ? Ҳажвия